open-index/open-wikipedia-markdown huggingface dataset:
సైరస్ పూనావాలా

**సైరస్‌ పూనావాలా** సీరమ్‌ ఇనిస్టిట్యూట్‌ ఆఫ్‌ ఇండియా (ఎస్‌ఐఐ) చైర్మన్‌. ఆయనకు 2022లో భారత ప్రభుత్వం  పద్మభూషణ్‌ పురస్కారాన్ని ప్రకటించింది.
## జననం, వృత్తి జీవితం
సైరస్ పూనావాలా 1941లో మహారాష్ట్ర రాష్ట్రం, పుణెలో జన్మించాడు. ఆయన పదో తరగతి వరకు బిషప్ స్కూల్లో పూర్తి చేసి, యూనివర్సిటీ ఆఫ్ పుణె నుంచి డిగ్రీ పుట్టా అందుకున్నాడు. ఆయన విద్యాభాస్యం పూర్తి కాగానే కుటుంబ వ్యాపారమైన గుర్రాల పెంపకంలో పాలు పంచుకున్నాడు. సైరస్ పూనావాలాకు ఈ వ్యాపకాన్ని ఓ వ్యాపారంగా కొనసాగించడం ఇష్టం లేక స్నేహితులతో కలిసి కార్ల తయారీ వ్యాపారాన్ని ప్రారంభించి, హై ఎండ్ కార్ల తయారీపై ప్రయోగాలు చేసి ప్రోటోటైప్ స్పోర్ట్స్ కార్ మోడల్ ను తయారు చేశారు, కానీ అది సఫలీకృతం కాలేదు. ఆయన 1966లో సీరమ్ ఇన్స్టిట్యూట్ ను ప్రారంభించి వ్యాక్సిన్ల తయారీ రంగంలోకి అడుగుపెట్టాడు.
## అవార్డులు
* వైద్య రంగానికి చేసిన కృషికి గాను 2005లో పద్మశ్రీ పురస్కారం 
* కోవిడ్ వ్యాక్సిన్‌ల ఉత్పత్తిలో చేసిన కృషికి గాను 2022లో పద్మభూషణ్  పురస్కారం
*2018లో యూనివర్సిటీ ఆఫ్ మసాచుసెట్స్ మెడికల్ స్కూల్ గౌరవ డాక్టరేట్ ప్రధానం 
* 2019లో ఆక్స్‌ఫర్డ్ యూనివర్సిటీ గౌరవ డాక్టరేట్ ప్రధానం 
*2021లో లోకమాన్య తిలక్ జాతీయ అవార్డు

## మూలాలు

వర్గం:1941 జననాలు
వేల్స్‌లో హిందూమతం

**వేల్స్‌లో హిందూ**మతం మైనారిటీ మతం. వెల్ష్ హిందువులలో సగం మంది లోపు 20వ శతాబ్దపు ద్వితీయార్ధంలో అక్కడ స్థిరపడినవారే. 2011 జనాభా లెక్కల ప్రకారం వేల్స్‌లో 10,434 మంది హిందువులు ఉన్నారు.  యునైటెడ్ కింగ్‌డమ్‌లో భాగమైన నాలుగు రాజ్యాల్లో వేల్స్ ఒకటి. గ్రేట్ బ్రిటన్‌లో భాగమైన మూడు రాజ్యాల్లో ఇది ఒకటి. ఇంగ్లండ్ సామ్రాజ్యంలో భాగమైన రెండు రాజ్యాల్లో వేల్స్‌ ఒకటి. 

## చరిత్ర
చాలా మంది వెల్ష్ హిందువులు భారత సంతతికి చెందినవారు లేదా భారత  పొరుగు దేశాలైన శ్రీలంక, పాకిస్థాన్, నేపాల్, బంగ్లాదేశ్‌కు చెందినవారు. 1970లలో ఉగాండా నుండి భారతీయులు, ఇతర ఆసియన్లను ఇడి అమీన్ బహిష్కరించినపుడు వీరిలో చాలామంది ఇక్కడికి వచ్చారు. కొందరు దక్షిణాఫ్రికా నుండి కూడా వచ్చారు. ఇండోనేషియా మూలస్థులు కూడా కొందరున్నారు.

వీరిలో చాలా మంది పంజాబ్‌కు చెందినవారు. వారు సాధారణంగా మాట్లాడే భాషలు, ఇంగ్లీష్, వెల్ష్ లతో పాటు పంజాబీ, హిందీ, ఉర్దూ, గుజరాతీ, నేపాలీ ఉన్నాయి .

హిందూ కల్చరల్ అసోసియేషన్ (HCA వేల్స్) ను 1991 మార్చిలో స్థాపించారు. ఇది ఛారిటీ కమిషన్‌ ఫర్ ఇంగ్లాండ్ అండ్ వేల్స్ వద్ద నమోదైన స్వచ్ఛంద సంస్థ. వేల్స్‌లోని భారతీయ సమాజం దీన్ని నిర్వహిస్తుంది. పాన్-ఇండియన్ కమ్యూనిటీకి సేవ చేయడంతోపాటు భారతీయ సమాజాన్ని విస్తృత సమాజంలో ఏకీకృతం చేయడంలో సహాయపడటం కూడా దీని లక్ష్యం. 

## జనాభా శాస్త్రం

2011 జనాభా లెక్కల ప్రకారం, వేల్స్‌లో 10,434 మంది హిందువులు ఉన్నారు. ఇది 2001 నాటి జన సంఖ్య కంటే దాదాపు రెట్టింపు. 

వేల్స్‌లో దాదాపు సగం మంది హిందువులు కార్డిఫ్‌లో (4,736), స్వాన్‌సీ (780), న్యూపోర్ట్ (685), రెక్స్‌హామ్ (504) లలో నివసిస్తున్నారు. 

## దేవాలయాలు, స్థలాలు
thumb| శ్రీ స్వామినారాయణ మందిర్, కార్డిఫ్
స్కంద వాలే అనేది కార్మార్థెన్‌షైర్‌లోని లాన్‌పమ్‌సైంట్‌లో ఉన్నసంస్థ.  ఇది, అనేక మంది హిందువులు పోషిస్తున్న ఒక సర్వమత ఆశ్రమం. ఈ ప్రదేశంలో మూడు దేవాలయాలు ఉన్నాయి. ఏటా 90,000 మంది భక్తులు దీన్ని సందర్శిస్తారు. 

వేల్స్‌లోని అతిపెద్ద హిందూ దేవాలయం, శ్రీ స్వామినారాయణ మందిరం. ఇది కార్డిఫ్‌లోని గ్రాంజ్‌టౌన్‌లో ఉంది. దీన్ని 1982లో తెరిచారు.

సౌత్ వేల్స్‌లోని హిందువుల కోసం పరేడ్ కార్డిఫ్‌లో 1985లో సనాతన్ ధర్మ మండల్ ఆలయాన్ని స్థాపించారు. సనాతన ధర్మం ఒక ప్రవర్తనా నియమావళిని, ఆధ్యాత్మిక స్వేచ్ఛ ప్రధాన అంశంగా ఉన్న విలువల వ్యవస్థనూ సూచిస్తుంది. వేల్స్‌లోని హిందువులందరికీ ప్రశాంతమైన స్థలాన్ని అందించాలనేది దీని లక్ష్యం. 

## హిందూ కౌన్సిల్ ఆఫ్ వేల్స్
ఇది వేల్స్‌లోని ప్రధాన హిందూ సంస్థ. వేల్స్‌లో హిందూ సంస్కృతిని, మతాన్ని, విలువలనూ ప్రోత్సహించడానికి దీన్ని 2013లో స్థాపించారు.

కార్డిఫ్‌లోని శ్రీ స్వామినారాయణ్ ఆలయం, సనాతన ధర్మ మండల దేవాలయాలు, హిందూ ధార్మిక సంస్థలు, భక్తిధామ్ వేల్స్ ఛారిటీ వంటి సామాజిక కేంద్రాలన్నీ ఈ కౌన్సిల్‌లో భాగం. 

## గమనిక

## ఇవి కూడా చూడండి

* యునైటెడ్ కింగ్‌డమ్‌లో హిందూమతం
* స్కాట్లండ్‌లో హిందూమతం
* ఇంగ్లాండ్‌లో హిందూమతం
* ఐర్లండ్‌లో హిందూమతం

## మూలాలు
వర్గం:దేశాల వారీగా హిందూమతం
వర్గం:ఇంగ్లాండు
యునైటెడ్ అరబ్ ఎమిరేట్స్‌లో హిందూమతం

యునైటెడ్ అరబ్ ఎమిరేట్స్‌లో హిందువులు గణనీయమైన మైనారిటీగా ఉన్నారు. 2020 నాటికి దేశంలో 6,60,000 పైచిలుకు హిందువులు నివసిస్తున్నారు  యునైటెడ్ అరబ్ ఎమిరేట్స్‌లో ఉన్న భారతీయుల్లో  ప్రధానంగా ఉన్నది హిందువులే.

## నేపథ్యం
UAE లో ముడి చమురు వెలికితీత, పెద్ద ఎత్తున పారిశ్రామికీకరణ, పట్టణీకరణ తర్వాత అనేక మంది కార్మికులు, ఉద్యోగులూ ఉపాధి కోసం UAEకి వచ్చారు.  చాలా మంది దక్షిణాసియా వాసులు పని కోసం అక్కడికి వలస వచ్చి, ఉపాధి పొందారు. 2000 తర్వాత, దుబాయ్ ప్రధానంగా దక్షిణ ఆసియన్లకు గ్లోబల్ హాట్‌స్పాట్‌గా మారింది. వారిలో చాలామంది హిందువులు. 

## జనాభా వివరాలు
UAE లోని హిందూ డయాస్పోరాలో ఎక్కువ మంది భారతీయులు. వీరిలో ముఖ్యంగా కేరళ, తమిళనాడు, మహారాష్ట్ర, పంజాబ్ నుండి వచ్చినవారు ఉన్నారు.  ఇతర హిందువులు నేపాల్, పాకిస్తాన్, బంగ్లాదేశ్, శ్రీలంక, భూటాన్ నుండి వచ్చారు .   

## దేవాలయాలు
రెండు అతిపెద్ద షేక్‌డమ్‌లలో ప్రస్తుతం ఒక హిందూ దేవాలయం ఉంది. దుబాయ్ హిందూ దేవాలయం (స్థానికంగా "శివ, కృష్ణ ఆలయం" అని పిలుస్తారు) అద్దెకు తీసుకున్న వాణిజ్య భవనంలోని పై అంతస్తులో రెండు విగ్రహాలతో ఉన్న ఒక చిన్న ప్రార్థనా మందిరం. 

2013 జూలైలో ఒక ముస్లిం వ్యాపారవేత్త, అబు ధాబి నగరం వెలుపల, దుబాయ్ వైపు వెళ్లే హైవేకి దూరంగా స్వామినారాయణ ఆలయాన్ని ఏర్పాటు చేయడానికి, అక్కడి మసీదుకు ఆనుకుని ఉన్న 27 ఎకరాల స్థలాన్ని విరాళంగా ఇచ్చాడు.  2015 ఆగస్టులో, UAE ప్రభుత్వం దానిపై హిందూ దేవాలయాన్ని నిర్మించడానికి అనుమతి ఇచ్చింది. భారత ప్రధాని నరేంద్ర మోదీ, తన యూఏఈ పర్యటన సందర్భంగా ఈ ప్రకటన చేశాడు.అబుదాబిలో నిర్మించిన స్వామి నారాయణ్ మందిరాన్ని నిర్మించారు .
   అబుదాబిలో ఈ మొదటి హిందూ దేవాలయం 
స్వామి నారాయణ్ మందిరం - (అబుదాబి ) నిర్మాణం 14 ఫిబ్రవరి 2024 లో ప్రారంభించారు. 2019 ఏప్రిల్‌లో కొత్త ఆలయం శంకుస్థాపన జరిగింది.  హిందూ సమాజం కోసం రెండు దహన సంస్కార శ్మశానాలు - ఒకటి అబుదాబిలో, ఒకటి దుబాయ్‌లో- ఉన్నాయి.  

## ఇవి కూడా చూడండి

* యెమెన్‌లో హిందూమతం
* ఒమన్‌లో హిందూమతం
* ఇరాన్‌లో హిందూమతం

## మూలాలు
వర్గం:దేశాల వారీగా హిందూమతం
లక్సెంబర్గ్‌లో హిందూమతం

**హిందూమతం** **లక్సెంబర్గ్‌లో** మైనారిటీ మతం. 1980 ల తరువాత, దేశంలో ఐటీ పరిశ్రమ అభివృద్ధి చెందడంతో భారతీయులు లక్సెంబర్గ్ రావడం మొదలైంది. భారత మూలాలున్న మిట్టల్‌లకు చెందిన ఆర్సెలర్ మిట్టల్ కేంద్ర కార్యాలయం ఇక్కడే ఉంది. 2010 నాటికి లక్సెంబర్గ్‌లో దాదాపు 1000 మంది భారతీయులు నివసిస్తున్నారు. 

## హిందూ ఫోరమ్ లక్సెంబర్గ్ (HFL)
హిందూ ఫోరమ్ లక్సెంబర్గ్ (HFL) ను భారతదేశం, నేపాల్, మారిషస్, శ్రీలంకల్ నుండి వచ్చిన 21 మంది హిందువులు స్థాపించారు. లక్సెంబర్గ్‌లో హిందూ దేవాలయాన్ని నిర్మించాలని సంస్థ యోచిస్తోంది.   ఈ సంస్థ కృష్ణ జన్మాష్టమి మొదలైన హిందూ పండుగలను జరుపుకుంటుంది 

## మూలాలు

వర్గం:దేశాల వారీగా హిందూమతం
గోవిందాపూర్ (జహీరాబాద్)

**గోవిందాపూర్**, తెలంగాణ రాష్ట్రం, సంగారెడ్డి జిల్లా, జహీరాబాద్ మండలంలోని గ్రామం. జిల్లా హెడ్ క్వార్టర్స్ సంగారెడ్డి నుండి పశ్చిమం వైపు 64 కి.మీ.ల దూరంలో, జహీరాబాద్ నుండి 4 కి.మీ.ల దూరంలో ఉంది. ఈ గ్రామ పిన్ కోడ్ 502220.

## జిల్లాల పునర్వ్యవస్థీకరణలో
2016 అక్టోబరు 11న చేసిన తెలంగాణ జిల్లాల పునర్వ్యవస్థీకరణకు ముందు ఈ గ్రామం పాత మెదక్ జిల్లాలోని ఇదే మండలంలో ఉండేది.

## సమీప ప్రాంతాలు
ఇక్కడికి ఆనెగుంట (5 కి.మీ.), ఇప్పేపల్లె (6 కి.మీ.), మన్నాపూర్ (6 కి.మీ.), హోతి (బి) (6 కి.మీ.) మొదలైన గ్రామాలు సమీపంలో ఉన్నాయి. గోవిందపూర్ చుట్టూ తూర్పు వైపు కోహీర్ మండలం, తూర్పు వైపు ఝరాసంగం మండలం, ఉత్తరం వైపు న్యాల్‌కల్ మండలం, తూర్పు వైపు మర్పల్లి మండలం ఉన్నాయి.

## తాగు నీరు
ఈ గ్రామంలో కుళాయిల ద్వారా నీరు సరఫరా అవుతోంది. గ్రామంలో ఏడాది పొడుగునా చేతిపంపులు, బోరుబావుల ద్వారా ఏడాది పొడుగునా నీరు అందుతుంది.

## పారిశుధ్యం
గ్రామంలో మురుగునీటి పారుదల వ్యవస్థ లేదు. మురుగునీటిని శుద్ధి ప్లాంట్‌లోకి పంపిస్తున్నారు. గ్రామంలో సంపూర్ణ పారిశుధ్య పథకం అమలవుతోంది. సామాజిక మరుగుదొడ్డి సౌకర్యం లేదు. ఇంటింటికీ తిరిగి వ్యర్థాలను సేకరించే వ్యవస్థ లేదు. సామాజిక బయోగ్యాస్ ఉత్పాదక వ్యవస్థ లేదు. చెత్తను వీధుల పక్కనే పారబోస్తారు.

## విద్యుత్తు
గ్రామంలో గృహావసరాల నిమిత్తం విద్యుత్ సరఫరా వ్యవస్థ ఉంది. రోజుకు 24 గంటల పాటు వ్యవసాయానికి, 24 గంటల పాటు వాణిజ్య అవసరాల కోసం కూడా విద్యుత్ సరఫరా చేస్తున్నారు.

## ఉత్పత్తి
గ్రామంలో ఈ కింది వస్తువులు ఉత్పత్తి అవుతున్నాయి.

### ప్రధాన పంటలు
మొక్కజొన్న, చెరకు, కంది

## మూలాలు

## వెలుపలి లంకెలు
మొజాంబిక్‌లో హిందూమతం

thumb| మొజాంబిక్‌లోని ఆలయంలో ప్రార్థనలు చేస్తున్న హిందూ మహిళలు
మొజాంబిక్‌లో చారిత్రికంగా హిందూ సమాజం ఉంది. వారి పూర్వీకులలో కొందరు కనీసం 500 సంవత్సరాల క్రితమే మొజాంబిక్‌ వచ్చారు. వాస్కో డ గామా రాకముందే మొజాంబిక్‌లో తమ ఆర్థిక పురోగతిని ఊహించి, వారు ఇక్కడికి వచ్చారు. 1975-1990 మధ్య అంతర్యుద్ధాల సమయంలో దేశం నుండి వలసలు మొదలయ్యాయి. 1990 లో మొజాంబిక్‌లో జరిగిన రాజకీయ, సామాజిక సంస్కరణల తర్వాత, ఇతర మైనారిటీ మతాలతో పాటు హిందూ సమాజం మరోసారి ఉత్సాహం పొందింది. 

మొజాంబిక్‌లో దాదాపు 30,000 మంది హిందువులున్నారు. నాలుగు హిందూ దేవాలయాలు ఉన్నాయి.  మొజాంబికన్ హిందువులలో, 1961 వరకు పోర్చుగీస్ కాలనీగా ఉన్న గోవా నుండి మొజాంబిక్‌కు వలస వచ్చిన గోవన్లే ఎక్కువ. 

## చరిత్ర
సా.శ. 1వ సహస్రాబ్ది నాటికి భారతీయ హిందువులు, రుతుపవనాల ఆధారిత వాణిజ్య పవనాలను ఉపయోగించుకుని భారతదేశపు పశ్చిమ భాగాలు, మొజాంబిక్‌ల మధ్య వ్యాపార కార్యకలాపాలు మొదలు పెట్టారని బ్లాంచే డిసౌజా పేర్కొన్నాడు. తద్వారా ఈ రెంటినీ ఆఫ్రికా తోను, అరేబియా ద్వీపకల్పంలోని ఇతర తూర్పు తీర ప్రాంతాలతోనూ కలిపారు.   హిందూ వ్యాపారులు ఆ విధంగా, 499లో మొజాంబిక్‌లో వాస్కో డా గామా అడుగు పెట్టక మునుపే, మొజాంబిక్‌ చేరుకున్నారు. ఈ సంగతి వాస్కోడాగామాయే *ఇల్హా డి మోకాంబిక్‌*లో హిందువులున్నారని తన జ్ఞాపకాల్లో రాసాడు. అయితే, ఆ ప్రారంభ కాలం నుండి, మొజాంబిక్‌లో హిందువులు ఎప్పుడూ మైనారిటీగానే ఉంటూ వచ్చారు. గోవా, డామన్, డయ్యూలలో వలసరాజ్యాల ఉనికిని కొనసాగించాలనే వాదనపై పోర్చుగల్‌తో 1960ల వివాదం తర్వాత, ఈ భూభాగాలను భారతదేశం స్వాధీనం చేసుకుంది. దానికి ప్రతిగా మొజాంబిక్‌లోని పోర్చుగీసు వలస ప్రభుత్వం, దేశంలో ఉన్న హిందూ సమాజాన్ని లక్ష్యంగా చేసుకుంది.  వారి ఆస్తులను, బ్యాంకు ఖాతాలనూ జప్తు చేసింది. మొత్తం హిందూ కుటుంబాలను నిర్బంధ శిబిరంలో ఉంచారు. వారి పౌరసత్వాన్ని రద్దు చేసింది. 1975లో మొజాంబిక్, పోర్చుగల్ నుండి స్వాతంత్ర్యం పొందింది. కొద్ది కాలం లోనే అంతర్యుద్ధం మొదలైంది. ఈ కాలంలో, వేలాది మంది స్థానిక హిందువులు ఐరోపాకు (ఎక్కువగా లిస్బన్‌కు), మరికొందరు దక్షిణాఫ్రికా, భారతదేశాలకు వలస వెళ్ళారు.  

1990  తరువాత జోక్విమ్ చిస్సానో నేతృత్వంలో మొజాంబిక్‌లో సంస్కరణలు జరగడంతో, క్రియాశీల హిందూ సంఘం మరోసారి అభివృద్ధి చెందింది. కమ్యూనిటీ ఎక్కువగా వాణిజ్య కార్యకలాపాలలో ఉంది. మాపుటోలో హిందూ కమ్యూనిటీ సెంటర్‌ ఉంది. సమాజంలోని నివాస ప్రాంతాలకు సమీపంలో చిన్న హిందూ దేవాలయాలు ఉన్నాయి. మొజాంబిక్ హిందూ సమాజం కేరళ, పశ్చిమ బెంగాల్, గోవా, మహారాష్ట్రలోని భారతీయ సంఘాలతో సామాజిక-సాంస్కృతిక సంఘాలను ఏర్పాటు చేయడానికి సంప్రదించింది. 

## మూలాలు

వర్గం:దేశాల వారీగా హిందూమతం
లిబియాలో హిందూమతం

లిబియాలో హిందూ జనాభా చాలా తక్కువ. వారిలో ఎక్కువ మంది ఇక్కడ పని చేయడానికి భారతదేశం నుండి వచ్చినవారే. 2007 నాటికి దేశంలో దాదాపు 10,000 మంది  కలిగిన భారతీయ సమాజం ఉంది. వీరిలో చాలా మంది హిందువులే అయి ఉండే ఉండే అవకాశముంది. దేశంలో హిందూ దేవాలయాలు ఉన్నాయో లేదో తెలియదు.

## జనాభా వివరాలు
లిబియా విప్లవం నాటికి, దేశంలో 18,000 మంది హిందువులున్నారు.  అయితే, విప్లవం మొదలైనపుడు వారిలో చాలా మంది భారతదేశానికి తిరిగి వెళ్ళారు. 

## మూలాలు

వర్గం:దేశాల వారీగా హిందూమతం
మలావిలో హిందూమతం

19వ శతాబ్దం చివరిలోను, 20వ శతాబ్దం ప్రారంభంలోనూ బ్రిటిష్ మధ్య ఆఫ్రికాకు (తరువాతి కాలంలో దీన్నే న్యాసాలాండ్‌ అన్నారు) భారతీయ వలసవాదులను, వర్తకులను వలసవాద బ్రిటిషు నిర్వాహకులు తీసుకువచ్చినప్పుడు వారివెంట మలావికి హిందూమతం వచ్చింది.   మౌలిక సదుపాయాల ప్రాజెక్టులను నిర్మించడంలో సహాయం చేయడానికి, సేవలు, రిటైల్ మార్కెట్ల కోసం, పరిపాలనా మద్దతు కోసమూ తూర్పు ఆఫ్రికాలోని కొన్ని ప్రాంతాలకు చేసిన కార్మికుల తరలింపుల్లో భాగంగా వారు ఇక్కడికి వచ్చారు.    వలసదారుల్లో కొంతమంది విద్యావంతులు, నైపుణ్యం ఉన్నవారు. కానీ చాలా మంది పేదవారు. పంజాబ్, గుజరాత్, ఉత్తరప్రదేశ్, బీహార్, పశ్చిమ బెంగాల్‌లోని కరువు పీడిత ప్రాంతాలలో జీవనం గడుపుతున్నవారు. మలావి, మొజాంబిక్ మధ్య మొదటి రైలు మార్గాన్ని నిర్మించడంలో వారు సహాయపడ్డారు.   

క్రైస్తవం ప్రధానంగా ఉన్న మలావిలో హిందూమతానికి చాలా తక్కువ ఉనికి ఉంది. ప్రభుత్వం క్రైస్తవ, ముస్లిం జనాభాను ట్రాక్ చేస్తుంది గానీ ఇతర మతాలను విడిగా గుర్తించదు. హిందువులను, సాంప్రదాయ ఆఫ్రికన్ మతాలనూ "ఇతరులు" వర్గంలో భాగంగా పరిగణిస్తుంది. 2006 నాటికి దేశ జనాభాలో "ఇతరులు" దాదాపు 3.1% మంది.  

1994 నాటి మలావి రాజ్యాంగం, దాని సెనేట్‌లో చాలా సీట్లు "మలావి లోని ప్రధాన మత విశ్వాసాల" కోసం ప్రత్యేకించింది. క్రైస్తవం, ఇస్లాం మాత్రమే "ప్రధాన విశ్వాసాలు"గా గుర్తించింది. హిందూ మతం వంటి విశ్వాసాలను ఆచరించే వ్యక్తులు సెనేట్‌లో రాజకీయ ప్రాతినిధ్యం వహించడాన్ని రాజ్యాంగం నిషేధించింది. కేవలం క్రైస్తవులు, ముస్లింలు మాత్రమే రాజకీయ అధికార స్థానాలను పొందడాన్ని అనుమతించింది. 

వలస పాలన ముగిసిన తర్వాత, తూర్పు ఆఫ్రికాలోని హిందువులు (జైనులు, సిక్కులతో పాటు) వివక్షకు గురయ్యారు. తూర్పు ఆఫ్రికా లోని వివిధ ప్రభుత్వాలు ఆఫ్రికనీకరణను ప్రోత్సహించాయి. ఆర్థిక వ్యవస్థలోని వాణిజ్య, వృత్తిపరమైన రంగాలను యూరోపియనేతర, ఆసియనేతర, ఆఫ్రికా వ్యక్తులకు మాత్రమే పరిమితం చేస్తూ చట్టాలు, విధానాలను రూపొందించాయి.  గతంలో మలావిలో నివసిస్తున్న చాలా మంది హిందువులు ఈ కాలంలో ఇతర దేశాలకు వలస వెళ్లారు. ప్రత్యేకించి 1960ల తరువాత యునైటెడ్ కింగ్‌డమ్‌కు వలస వచ్చారు. 

మలావిలో హిందువుల ప్రధాన భాషలు గుజరాతీ, సింధీ, బెంగాలీ. బ్రహ్మ కుమారీలకు బ్లాంటైర్‌లోని త్రికం మాన్షన్‌లో రాజయోగ కేంద్రం ఉంది. 

## మూలాలు
వర్గం:దేశాల వారీగా హిందూమతం
అనుదీప్ దేవ్

**అనుదీప్ దేవరకొండ (Anudeep Dev** or **Anudeep Devarakonda)** ఒక భారతీయ నేపథ్య గాయకుడు. సంగీత రంగంలో అనుదీప్ దేవ్ అని పిలుస్తారు. *[[అహ నా పెళ్ళంట (2011 సినిమా)|అహనా పెళ్లంటతో]]* అతను సినిమా రంగంలో ప్రయాణము ఆరంభం అయింది, ఇప్పటికే సుమారు 70 చలన చిత్రాలలో నేపధ్య గాయకుడుగా సుమారుగా 100 పాటలకు పైగా పాడాడు. *[[ఉయ్యాల జంపాల (2013 సినిమా)|ఉయ్యాల జంపాలా]]*, *[[పిల్లా నువ్వు లేని జీవితం]]* అతని పాటలను పాడిన కొన్ని చలనచిత్రాలు. 

## సినిమా రంగంలో
అనుదీప్ 9 మే 1989 న ఆంధ్ర ప్రదేశ్‌లోని కర్నూలులో జన్మించాడు. హైదరాబాద్‌లో బ్యాచిలర్ డిగ్రీ పూర్తి చేశాడు. *అతను ఈటీవి, ఏస్ వైఇ సింగర్స్ ఛాలెంజ్*, *పాడాలని ఉంది* (మా *టీవి* ), *తారా రమ్ పమ్* ( జెమినీ *టీవి*),, *అమూల్ సంగీత మహా యుద్ధం* ( జెమినీ *టీవి* ) వంటి టెలివిజన్ షోలలో ప్రదర్శన ఇచ్చాడు. అతను తన కాలేజీ రాక్ బ్యాండ్ 'అనుదీప్ అండ్ ది బ్యాండ్'తో అనుబంధం కలిగి ఉన్నాడు. థమన్, జిబ్రాన్, అనూప్ రూబెన్స్, ఎంఎం కీరవాణి వంటి సంగీత దర్శకులకు పనిచేశాడు. ఇంకా జీవన్ బాబు, శేఖర్ చంద్ర, రాధన్, మిక్కీ జె మేయర్ దర్శకులకు పనిచేశాడు.

## సంగీత దర్శకుడిగా

## ప్లేబ్యాక్ సింగర్‌గా

### షార్ట్ ఫిల్మ్స్

### సినిమాయేతర పాటలు

## సింగిల్స్

## అవార్డులు
అనుదీప్ ఉత్తమ గాయకుడిగా 2014 గామా అవార్డును అందుకున్నాడు. 

## మూలాలు


వర్గం:Articles with short description
వర్గం:Short description is different from Wikidata
వర్గం:Articles with hCards

వర్గం:భారతీయ పురుష గాయకులు
వర్గం:తెలుగు సినిమా నేపథ్యగాయకులు
వర్గం:జీవిస్తున్న ప్రజలు
వర్గం:1989 జననాలు
ఐర్లండ్‌లో హిందూమతం

**[[హిందూధర్మం|ఐర్లాండ్‌లో హిందూ]]** మతం మైనారిటీ మతం, దేశ జనాభాలో 0.4% మంది హిందువులు.   ఇది ఐర్లాండ్‌లో శాతం ప్రకారం వేగంగా అభివృద్ధి చెందుతున్న రెండవ మతం.  అయినప్పతికీ, దేశంలో గుర్తింపు పొందిన దేవాలయాలు మాత్రం తక్కువ సంఖ్యలో ఉన్నాయి.

## జనాభా వివరాలు

2016 ఐరిష్ జనాభా లెక్కల ప్రకారం ఐర్లాండ్‌లో 14,300 మంది హిందువులున్నారు. ఇది జనాభాలో 0.30%.    ప్యూ రీసెర్చ్, ప్రకారం 2020 లో ఐర్లాండ్ లో 20,000 (0.4%) మంది హిందువులు ఉన్నారు. 

2016 ఐరిష్ సెన్సస్‌లో, హిందూ మతం 34% పెరిగి 14000 మందిని అధిగమించింది. ఇది ఇస్లాం కంటే (అదే సమయంలో ఇస్లాం పెరుగుదల 29%) వేగంగా పెరిగింది.  హిందూ మతం ఇప్పుడు జనాభాలో 0.3% ఉంది, 25 సంవత్సరాలలో (1991 జనాభా లెక్కల నుండి 2016 జనాభా లెక్కల వరకు) జనాభాలో 10 రెట్లు పెరిగింది. పెంటెకోస్టల్ ను దాటి, హిందూమతం ఇప్పుడు 7వ అతిపెద్ద మతంగా ఉంది. 

2016 జనాభా లెక్కల ప్రకారం, ఐర్లాండ్‌లో 87 హరే కృష్ణ అనుచరులు ఉన్నారు.  2011 జనాభా లెక్కల ప్రకారం 91 ఉన్నారు. 

### వయస్సు, లింగం
సాధారణ జనాభాతో పోలిస్తే హిందువుల సగటు వయసు తక్కువ. హిందూ పురుషుల సగటు వయస్సు 29.5, స్త్రీలకు 27.3 ఉండగా, సాధారణ జనాభాలో 36.7, 38.0 గా ఉన్నాయి. 2016లో ప్రతి 100 మంది హిందూ స్త్రీలకు 132 మంది హిందూ పురుషులు ఉన్నారు, ఈ నిష్పత్తి పదేళ్ల క్రితం ఉన్న 157 నుండి పడిపోయింది. 

## వృత్తి, సామాజిక తరగతి
పనిచేసే హిందువుల్లో సగానికి పైగా (50.6%) విస్తృత వృత్తిపరమైన వర్గమైన 'ప్రొఫెషనల్' వర్గంలో ఉన్నారు. మొత్తం హిందూ కార్మికులలో 15.0 శాతం మంది ప్రోగ్రామర్లు, సాఫ్ట్‌వేర్ డెవలప్‌మెంట్ నిపుణులు. ఉన్నత సామాజిక తరగతులలో హిందువులు (18.4%), సాధారణ జనాభా (8.1%) కంటే ఎక్కువగా ఉన్నారు, అయితే 40.5 శాతం మంది నిర్వాహక లేదా సాంకేతిక తరగతికి చెందిన వర్గాలలో ఉన్నారు. నైపుణ్యం కలిగిన, నైపుణ్యం లేని వృత్తులలో (16.1%, 28.2%) సాధారణ జనాభా కంటే తక్కువ నిష్పత్తిలో హిందువులున్నారు. 

## జాతీయత, జాతి
మొత్తం 41.7 శాతం మంది హిందువులు భారతీయ జాతీయులు. ఇతర జాతులకు చెందిన హిందువుల్లో ఐరిష్ (41.6%), మారిషస్ (6.9%) నేపాలీస్ (3.0%) ఉన్నారు. ఐరిష్ జాతీయత కలిగిన హిందువులలో (5,676 మంది), 35.1 శాతం మంది ఐర్లాండ్‌లోనే జన్మించినవారు. 

2011లో 80.4 శాతం ఉన్న హిందువుల్లో 79.5 శాతం మంది ఆసియా (చైనాయేతర) జాతికి చెందిన వారమని చెప్పుకున్నారు.

## హిందూ దేవాలయాలు
రిపబ్లిక్ ఆఫ్ ఐర్లాండ్‌లోని ప్రసిద్ధ హిందూ దేవాలయాల జాబితా ఇది.

### డొనెగల్

* హిందూ దేవాలయం, ఇండియన్ కమ్యూనిటీ సెంటర్, లెటర్‌కెన్నీ, కో. డొనెగల్ 

### డబ్లిన్

* నివేదిత హౌస్ ( రామకృష్ణ మఠం ), డబ్లిన్ 
* హరే కృష్ణ కల్చరల్ సెంటర్ ( ఇస్కాన్ ), డబ్లిన్ 1. 
* వినాయక దేవాలయం, కింగ్స్‌వుడ్, డబ్లిన్ 24. 
* వైదిక్ హిందూ కల్చరల్ సెంటర్ ఐర్లాండ్ టెంపుల్ 

### మీత్

* స్వామినారాయణ్ సంస్థ, ఎన్ఫీల్డ్, కౌంటీ మీత్. 

## ఇవి కూడా చూడండి

* యునైటెడ్ కింగ్‌డమ్‌లో హిందూమతం
* స్కాట్లండ్‌లో హిందూమతం
* పోర్చుగల్‌లో హిందూమతం

## మూలాలు
వర్గం:దేశాల వారీగా హిందూమతం
వర్గం:ఐర్లాండ్
మార్టినిక్‌లో హిందూమతం

మార్టినిక్‌లో ఇండో-మార్టినిక్కులు హిందూమతాన్ని ఆచరిస్తారు. 2007 నాటికి, మార్టినిక్ జనాభాలో హిందువులు 0.3% మంది ఉన్నారు. 

## చరిత్ర
1848లో బానిసత్వాన్ని రద్దు చేసిన తరువాత, తోటల యజమానులు 1853 నుండి ఉపఖండం నుండి భారతీయులను దిగుమతి చేసుకోవడం ద్వారా తమ కార్మిక అవసరాలను తీర్చుకున్నారు. ఈ వలసదారులు తమ హిందూమతాన్ని తమతో పాటు తెచ్చుకున్నారు. అనేక హిందూ దేవాలయాలు ఇప్పటికీ మార్టినిక్‌లో వాడుకలో ఉన్నాయి. 1987లో, వారి రహస్య వేడుకల గురించిన వ్యక్తిగత వివరణను ఆ వేడుకల్లో పాల్గొన్న ఒక హిందువు ప్రచురించాడు.

1887లో మార్టినిక్‌ని సందర్శించిన ఫ్రెంచ్ కళాకారుడు పాల్ గాగిన్‌కు ఇక్కడి హిందూమతం యొక్క చిహ్నాలు, సంజ్ఞలు, పురాణాలు ఒక ముఖ్యమైన ప్రేరణ కలిగించాయి.

## జనాభా వివరాలు
అయితే ఇండో-మార్టినిక్కులు ద్వీప జనాభాలో సుమారు 10% వరకు ఉన్నారు. వారిలో 15%  మాత్రమే ఇప్పటికీ హిందువులుగా ఉన్నారు. 

హిందువులు, క్వింబోయిజర్‌లు (మార్టినిక్‌లోని మరొక మతం) ప్రపంచవ్యాప్తంగా హిందువులతో సంబంధం లేకపోవడం వల్ల తమను తాము క్యాథలిక్కులుగా పరిగణిస్తారు.  మాల్డెవిడాన్ స్పిరిటిస్ట్స్ అనేది మార్టినిక్‌లోని ఒక సింక్రెటిక్ మతం. ఇది హిందూమతంలోని అంశాలను, క్రైస్తవం లోని అంశాలనూ కలగలిసి ఉంటుంది. ఇది ప్రధాన దేవత మాల్డెవిడాన్ (మదురై వీరన్) ను జీసస్ క్రైస్ట్‌తో, రెండవ అతి ముఖ్యమైన దేవత మారి-ఎమాన్ ( మరియమ్మన్ ) వర్జిన్ మేరీతో అనుబంధిస్తుంది. ఇది ద్వీపపు ఉత్తర ప్రాంతాలలో సర్వసాధారణంగా కనిపిస్తుంది. ఈ ప్రాంతంలో చాలా పుణ్యక్షేత్రాలు, సమావేశ స్థలాలూ ఉంటాయి. ఆచారాలలో డప్పులు వాయించడం, పదును పెట్టిన కొడవళ్లపై నృత్యం చేయడం, కోళ్ళు, గొర్రెలు వంటి జంతువులను బలి ఇవ్వడం వంటివి ఉన్నాయి. 

## సమకాలీన స్థితి
మార్టినిక్‌లోని హిందూమతం అనేది తమిళ హిందూమత రూపం. జంతుబలి ఆచారం, గ్రామ దేవతలను పూజించడం, తమిళ భాషను ఆచార భాషగా ఉపయోగించడం ఈ మతావలంబికుల్లో ఉంది. అయితే, ఈ భాష తోటల కాలంలోను, ఆ తరువాతి కాలం నాటి సమాజంలోనూ వాడుక కోల్పోయింది. 

ఇక్కడి ప్రధాన హిందూ దేవతలు మరియమ్మన్ (*స్థానికంగా మారిమెన్* అని పిలుస్తారు), మదురై వీరన్ (*స్థానికంగా మాదేవిలెన్* అని పిలుస్తారు).  మార్టినిక్‌లోని బస్సే-పాయింట్‌లో 19వ శతాబ్దంలో నిర్మించిన చారిత్రిక హిందూ దేవాలయం ఉంది. ఇది ఇప్పటికీ వాడుకలో ఉంది.  

ఇటీవలి సంవత్సరాలలో మార్టినిక్‌లో హిందూ మేళా కార్యక్రమాలతో సహా హిందూమతం పునరుద్ధరణ జరిగింది. 

## ఇవి కూడా చూడండి

* జమైకాలో హిందూమతం
* ట్రినిడాడ్, టొబాగోలో హిందూమతం
* బార్బడాస్‌లో హిందూమతం
* క్యూబాలో హిందూమతం

## మూలాలు

వర్గం:దేశాల వారీగా హిందూమతం
సౌదీ అరేబియాలో హిందూమతం

సౌదీ అరేబియాలో హిందూమతం 3వ అతిపెద్ద మతం. దేశ జనాభాలో దాదాపు 1.3% మంది హిందువులు. 2020 నాటికి, సౌదీ అరేబియాలో దాదాపు 4,51,347 మంది హిందువులు నివసిస్తున్నారు. వీరిలో ఎక్కువ మంది భారతీయులు, నేపాలీలు.  సౌదీ అరేబియాకు భారతీయులు పెద్ద సంఖ్యలో వలస వెళ్తున్నారు. హిందువుల సంఖ్య కూడా పెరుగుతోంది. సౌదీ అరేబియాలో హిందూ మతం అత్యంత వేగంగా అభివృద్ధి చెందుతున్న మతం. 2001 నుండి ఇక్కడ హిందూమతం అభివృద్ధి చెందుతోంది.

## నేపథ్యం
సౌదీ అరేబియా ఒక ఇస్లామిక్ రాజ్యం.  సున్నీ ఇస్లాం అనేది రాష్ట్ర అధికారిక మతం. ఇస్లాం మినహా వేరే ఏ మతాన్ని బహిరంగంగా ఆచరించేందుకు అనుమతి లేదు. ముస్లింలకు మాత్రమే పౌరసత్వం పొందేందుకు అనుమతి ఉంది. దేశంలో నివసిస్తున్న హిందువులందరూ ప్రవాసులు, పని అనుమతితోనో, పర్యాటకులు గానో వచ్చిన వారే. 

**ఇటీవలి సంవత్సరాలలో, చాలా మంది భారతీయులు [[సౌదీ అరేబియా|ఉపాధి కోసం సౌదీ అరేబియాకు]] వలస వెళ్ళినప్పటికీ, అంతకుముందు వెళ్ళిన వారిలో ఎక్కువ మంది ముస్లింలే. కానీ 2001 తర్వాత ఇతర మతాల జనాభా పెరిగింది. ప్రధానంగా హిందువులు, నేపాలీ డయాస్పోరా కూడా ఉన్నారు.  హిందువుల జనాభా తగినంతగా ఉన్నప్పటికీ, [[ప్రముఖ హిందూ దేవాలయాలు|ముస్లిమేతరులకు హిందూ దేవాలయం]] లేదు. మరే ఇతర ప్రార్థనా స్థలం కూడా లేదు. ముస్లిమేతరుల మత స్వేచ్ఛ కూడా చాలా పరిమితం. **

## పీడన
ఇతర ముస్లిమేతర మతాల మాదిరిగా, హిందువులకు కూడా సౌదీ అరేబియాలో బహిరంగంగా పూజలు చేయడానికి అనుమతి లేదు. సౌదీ అరేబియా అధికారులు హిందూమత పరమైన వస్తువులను ధ్వంసం చేసినట్లు కొన్ని ఫిర్యాదులు కూడా ఉన్నాయి.   సౌదీ అధికారులు హిందూ చిహ్నాలను విగ్రహాలుగా అర్థం చేసుకుంటారు. ఇస్లాం విగ్రహారాధనను తీవ్రంగా ఖండిస్తుంది. విగ్రహారాధన చేసే మతాచారాల విషయంలో సౌదీ అధికారుల కఠినమైన ధోరణికి ఇదే పునాది కావచ్చు.  ముస్లింలు ఇస్లాంను విడిచిపెట్టడానికి అనుమతించరు. మతభ్రష్టత్వానికి మరణశిక్ష విధిస్తారు.  బైబిళ్లు, భగవద్గీత, అహ్మదీ పుస్తకాలు వంటి ముస్లిమేతర మతవస్తువుల పంపిణీ నిషిద్ధం. ముస్లిమేతరులు మతమార్పిళ్ళు చేయడం చట్టవిరుద్ధం.

2005 మార్చి 24 న, సౌదీ అధికారులు రియాద్‌లోని ఒక అపార్ట్‌మెంట్‌లో ఉన్న తాత్కాలిక హిందూ మందిరంపై దాడి చేసి, అక్కడ దొరికిన మతపరమైన వస్తువులను ధ్వంసం చేశారు. 

## జనాభా వివరాలు

## ఇవి కూడా చూడండి

* సౌదీ అరేబియాలో మతం
* అరబ్ రాష్ట్రాల్లో హిందూమతం

## మూలాలు


వర్గం:దేశాల వారీగా హిందూమతం
వర్గం:సౌదీ అరేబియా
స్విట్జర్లండ్‌లో హిందూమతం

thumb| అడ్లిస్విల్‌లోని శ్రీ శివసుబ్రమణియర్ ఆలయం లోపలి భాగం
**[[హిందూధర్మం|హిందూ]]**మతం స్విట్జర్లాండ్ జనాభాలో 0.6% మంది ఆచరించే మైనారిటీ మతం.  దాదాపు 90% మంది హిందువులు విదేశాల్లో జన్మించినవారే.  వారిలో మూడింట ఒక వంతు మంది శరణార్థులు లేదా కాందిశీకులు. అడ్లిస్విల్‌లోని సిహ్ల్ వ్యాలీలో ఉన్న శ్రీ శివసుబ్రమణియర్ ఆలయం, స్విట్జర్లాండ్‌లోని అత్యంత ప్రసిద్ధ, అతిపెద్ద హిందూ దేవాలయం  గ్లాట్‌బ్రగ్‌లో అరుల్మిగు శివాలయం ఉంది.  2010లో డర్న్‌టెన్‌లోని శ్రీ విష్ణు తుర్క్కై అమ్మన్ ఆలయంకు పునాది వేసారు.  

## చరిత్ర
[thumb| [అంతర్జాతీయ కృష్ణ చైతన్య సంఘం|జూరిచ్‌లోని ఇస్కాన్ కృష్ణ దేవాలయం]]
ఈ దేశంలో మొట్టమొదటి యోగా పాఠశాలను 70 సంవత్సరాల క్రితం స్థాపించారు. హంగేరియన్ పియానిస్ట్, శిల్పి ఎలిసబెత్ హైచ్ 1940లలో తన భారతీయ భర్త, వైద్యుడు సెల్వరాజన్ యేసుడియన్‌తో కలిసి బుడాపెస్ట్ నుండి జ్యూరిచ్‌కు వెళ్ళింది. వారు కలిసి 1948 లో స్విట్జర్లాండ్‌లో మొదటి యోగా పాఠశాలను ప్రారంభించారు. ఈ రోజు యోగా అనేది ప్రధానంగా విశ్రాంతి, వ్యాయామం యొక్క రూపంగా అర్థం చేసుకున్నప్పటికీ, వాస్తవానికి యోగాలో లోతైన మత-ఆధ్యాత్మిక విధానం ఉందని తెలుసుకోవడం హిందూమతం పట్ల అనేక మంది అభ్యాసకులలో ఇది మరింత ఆసక్తిని రేకెత్తిస్తుంది. 1966 లో భారతీయ సన్యాసి స్వామి ఓంకారానంద, స్విట్జర్లాండ్‌లోని మొట్తమొదటి సంఘం, డివైన్ లైట్ సెంటర్‌ను స్థాపించాడు.   1970వ దశకం ప్రారంభంలో, భగవాన్ శ్రీ రజనీష్ నాయకత్వంలో ఓషో సంఘం, స్వామి ప్రభుపాద స్థాపించిన ఇస్కాన్ (ఇంటర్నేషనల్ సొసైటీ ఫర్ కృష్ణ కాన్షియస్‌నెస్) కూడా విస్తరించింది.

శ్రీలంక తమిళ హిందువులు 1983 లో జాతి వివాదం సమయంలో శరణార్థులుగా స్విట్జర్లాండ్‌కు వచ్చారు. ప్రారంభ రోజుల్లో, 1980లో ప్రారంభించబడిన జ్యూరిచ్‌బర్గ్‌లోని కృష్ణ దేవాలయం చాలా మంది తమిళులకు మొదటి ఆశ్రయాన్ని అందించింది. అనేక సంవత్సరాలుగా వివిధ సంఘాలు ఏర్పడ్డాయి, తద్వారా 1986లో బాసెల్‌లో మొదటి తమిళ ఆలయాన్ని తెరిచారు. స్విట్జర్లాండ్‌లోని ఇతర ప్రాంతాలలో మరిన్ని ఆలయాలు తెరిచారు. ఈ రోజు 20కి పైగా విభిన్న తమిళ హిందూ దేవాలయాలు ఉన్నాయి. 

## జనాభా వివరాలు
మునుపటి జనాభా గణనలలో, హిందూమతాన్ని, ఇతర అబ్రహమికేతర సంప్రదాయాలనూ (ప్రధానంగా బౌద్ధమతం) "ఇతర చర్చిలు సంఘాలు"గా గుర్తించేవారు. ఇవి 1970లో 0.12%, 1980లో 0.19%, 1990లో 0.42%, 2000లో 0.78% (0.38% హిందూమతం, 0.29% బౌద్ధమతం, 0.11% ఇతరాలు). 1990లలో స్విట్జర్లాండ్‌లో హిందూమతం జుడాయిజంను దాటి మూడవ అతిపెద్ద మతంగా (క్రైస్తవ మతం, ఇస్లాం తర్వాత) పేరుపొందింది. 2000 లో న్యూ అపోస్టోలిక్ చర్చితో 0.38%తో పోటీ పడింది.

2000 జనాభా లెక్కల ప్రకారం స్విట్జర్లాండ్‌లోని 27,839 మంది హిందువులుగా గుర్తించబడ్డారు (మొత్తం జనాభాలో 0.38%; బెర్న్‌లో 1.11%, జూరిచ్‌లో 1%, జెనీవాలో 0.27%). వీరిలో ఎక్కువ మంది శ్రీలంక తమిళులే (81.2%).

2017లో, స్విట్జర్లాండ్ జనాభాలో హిందువులు 0.6% ఉన్నారు.  హిందువుల సంఖ్య దాదాపు 50,000.   స్విట్జర్లాండ్‌లో దాదాపు 400 మంది సభ్యులు, దాదాపు 2000 మంది స్నేహితులు, సానుభూతిపరులతో కూడిన ISKCON సంఘం కూడా ఉంది. 

## హిందూ సంఘాలు
ది స్విస్ ఫెడరేషన్ ఫర్ హిందూయిజం (www.hindus.ch) అనేది స్విట్జర్లాండ్‌లోని ప్రధాన హిందూ సంఘం. దీన్ని 2017 లో స్థాపించారు. 

## దేవాలయాలు

* శ్రీ విష్ణు తుర్కై అమ్మన్ ఆలయం

## ఇవి కూడా చూడండి

* ఫిన్లాండ్‌లో హిందూమతం
* హంగరీలో హిందూమతం
* ఆస్ట్రియాలో హిందూమతం
* ఇటలీలో హిందూమతం

## మూలాలు
వర్గం:దేశాల వారీగా హిందూమతం
వర్గం:స్విట్జర్లాండ్
బి. రవి పిళ్ళై

**బి. రవి పిళ్ళై** (జననం 2 సెప్టెంబర్ 1953) దుబాయ్ కు చెందిన భారతీయ బిలియనీర్ వ్యాపారవేత్త. అతను ఆర్ పి గ్రూప్ వ్యవస్థాపకుడు, చైర్మన్. సెప్టెంబర్ 2021 నాటికి అతని నికర విలువ 2.5 బిలియన్ అమెరికన్ డాలర్లుగా అంచనా వేయబడింది. 

## ప్రారంభ జీవితం
రవి పిళ్ళై 2 సెప్టెంబర్ 1953న కేరళ రాష్ట్రంలోని కొల్లంలోని తీర ప్రాంత పట్టణమైన చవారాలో రైతుల కుటుంబంలో జన్మించాడు.  అతను కొచ్చిన్ విశ్వవిద్యాలయం నుండి కామర్స్ లో డిగ్రీ ని పొందాడు. 

## వ్యక్తిగత జీవితం
విశ్వవిద్యాలయంలో ఉన్న సమయంలో, అతను  వ్యాపారాన్ని ప్రారంభించాడు. కేరళలోని ఫెర్టిలైజర్స్ అండ్ కెమికల్స్ ట్రావెన్ కోర్ లిమిటెడ్, హిందుస్థాన్ న్యూస్ ప్రింట్ లిమిటెడ్, కొచ్చిన్ రిఫైనరీస్ వంటి కొన్ని ప్రధాన పారిశ్రామిక సంస్థలలో పనిచేశాడు.   అతను 1978లో సౌదీ అరేబియాకు వెళ్ళాడు, అక్కడ అతను ఒక చిన్న వ్యాపార వ్యాపారాన్ని ప్రారంభించాడు. నాజర్ ఎస్. అల్ హజ్రి కార్పొరేషన్ (ఎన్.ఎస్.హెచ్)ను 150 మంది ఉద్యోగులతో స్థాపించాడు, ఇది   ప్రధాన సంస్థగా ఎదిగింది.  దక్షిణ కేరళలోని షాపింగ్ మాల్, కొల్లం నగరంలోని ఆర్.పి.మాల్ పిళ్లైకి చెందినది. 

పిళ్ళై యునైటెడ్ అరబ్ ఎమిరేట్స్, ఖతార్, బహ్రయిన్ తో సహా ఇతర దేశాలకు తన వ్యాపారాన్ని విస్తరించాడు. 

రవి పిళ్ళై గీతను వివాహం చేసుకున్నాడు, వారు యునైటెడ్ అరబ్ ఎమిరేట్స్ లోని దుబాయ్ లో నివసిస్తున్నారు.  వీరికి ఇద్దరు పిల్లలు, ఒక కుమారుడు గణేష్ రవి పిళ్ళై, ఒక కుమార్తె డాక్టర్ అరతీ రవి పిళ్ళై ఉన్నారు. 

## అవార్డులు

* ప్రవాసీ భారతీయ సమ్మాన్ పురస్కారం (2008)
* పద్మశ్రీ (2010)

## మూలాలు

వర్గం:జీవిస్తున్న ప్రజలు
వర్గం:1953 జననాలు
వర్గం:పద్మశ్రీ పురస్కార గ్రహీతలు
గులాం నబీ ఆజాద్

**గులాం నబీ ఆజాద్‌** భారతదేశానికి చెందిన రాజకీయ నాయకుడు, మాజీ కేంద్రమంత్రి. ఆయన జమ్మూ కాశ్మీరు రాష్ట్ర 7వ ముఖ్యమంత్రిగా, కేంద్ర ఆరోగ్య శాఖ మంత్రిగా పనిచేశాడు. గులాం నబీ ఆజాద్‌కు భారత ప్రభుత్వం 2022లో పద్మభూషణ్‌ పురస్కారాన్ని ప్రకటించింది. గులాం నబీ ఆజాద్ 2022 ఆగస్టు 26న కాంగ్రెస్‌ పార్టీకి, పార్టీ ప్రాథమిక సభ్యత్వానికి రాజీనామా ప్రకటించాడు. 2022 సెప్టెంబరు 26 తేదీ, ఆసాత్ తన సొంత రాజకీయ పార్టీని ప్రజాస్వామ్య ఆశాద్ పార్టీ అని ప్రకటించారు . 2022 డిసెంబరు 27న, అతను తన పార్టీ పేరును డెమోక్రటిక్ ప్రోగ్రెసివ్ ఆజాద్ పార్టీగా మార్చుకున్నాడు.

## రాజకీయ జీవితం
గులాం నబీ ఆజాద్ బూత్ లెవల్ స్థాయిలో కాంగ్రెస్ పార్టీలో తన రాజకీయ ప్రస్థానాన్ని మొదలు పెట్టి 1973 నుంచి 1975 వరకు బ్లాక్ కాంగ్రెస్ కమిటీ కార్యదర్శిగా, 1975-76 జమ్మూకశ్మీర్ యూత్ కాంగ్రెస్ అధ్యక్షుడిగా పనిచేశాడు. ఆయన సంజయ్ గాంధీ నేతృత్వంలోని ఇండియన్ యూత్ కాంగ్రెస్ లో (IYC) 1977 నుంచి పనిచేసి 1978-79లో 40రోజుల పాటు తిహాడ్ జైల్లో ఉన్నాడు. ఆజాద్ సంజయ్ గాంధీ మరణం తర్వాత ఐవైసీ జాతీయ అధ్యక్షుడిగా బాధ్యతలు చేపట్టి అనంతరం రాజీవ్ గాంధీ మద్దతుతో జాతీయ రాజకీయాల్లోకి ప్రవేశించాడు.

గులాం నబీ ఆజాద్ 1980 పార్లమెంట్ ఎన్నికల్లో మహారాష్ట్రలోని వాసిం లోక్‌సభ స్థానం నుంచి పోటీ చేసి గెలిచి 1982లో ఇందిరా గాంధీ మంత్రివర్గంలో కేంద్ర మంత్రిగా బాధ్యతలు చేపట్టాడు. ఆయన మాజీ ప్రధానులు రాజీవ్ గాంధీ, పీవీ నరసింహారావు, మన్మోహన్ సింగ్ మంత్రివర్గాలలో మంత్రిగా పనిచేసి 1991లో తొలిసారి రాజ్యసభకు ఎన్నికయ్యాడు.

ఆజాద్ రెండుసార్లు లోక్‌సభ సభ్యుడిగా, ఐదుసార్లు రాజ్యసభ సభ్యుడిగా పనిచేశాడు. ఆయన 2006 నుంచి 2008 వరకు జమ్మూకశ్మీర్ శాసనసభ సభ్యుడిగా రెండుసార్లు ఎన్నికై 2006లో జమ్మూకశ్మీర్ ముఖ్యమంత్రిగా పనిచేశాడు. ఆయన 2022 ఆగస్టు 26లో కాంగ్రెస్ పార్టీకి రాజీనామా చేశాడు.

గులాం నబీ ఆజాద్ జ‌మ్ము క‌శ్మీర్‌లో డెమొక్ర‌టిక్ ఆజాద్ పార్టీ పేరుతో 2022 సెప్టెంబర్ 27న పార్టీని ప్ర‌క‌టించాడు.

## మూలాలు

వర్గం:1949 జననాలు
వర్గం:ఉత్తమ పార్లమెంటేరియన్ అవార్డు గ్రహీతలు
కంచర్ల రామకృష్ణా రెడ్డి

**కంచర్ల రామకృష్ణారెడ్డి** తెలంగాణ రాష్ట్రానికి చెందిన రాజకీయ నాయకుడు. ఆయన ప్రస్తుతం తెలంగాణ రాష్ట్ర ఆయిల్‌ ఫెడ్‌ కార్పొరేషన్ ఛైర్మన్‌గా ఉన్నాడు.
## జననం, విద్యాభాస్యం
కంచర్ల రామకృష్ణారెడ్డి 1954 డిసెంబరు 25న తెలంగాణ రాష్ట్రం, యాదాద్రి భువనగిరి జిల్లా,  మోత్కూరు మండలం, దత్తప్పగూడెం గ్రామంలో కంచర్ల నరసింహారెడ్డి, వెంకటమ్మ దంపతులకు జన్మించాడు. ఆయన 1969లో పదవతరగతి పూర్తిచేశాడు. 

## రాజకీయ జీవితం
కంచర్ల రామకృష్ణారెడ్డి విద్యార్థి దశ నుండే విద్యార్థి ఉద్యమాలలో పాల్గొంటూ ఏఐవైఎఫ్ తాలూకా కార్యదర్శిగా పనిచేస్తూ  సీపీఐ పార్టీలో చేరి మోత్కూరు మండల సీపీఐ కార్యదర్శిగా, జిల్లా కార్యవర్గ సభ్యుడిగా 2000 సంవత్సరం వరకు వివిధ హోదాల్లో పనిచేశాడు. ఆయన 1995 నుండి దత్తప్పగూడెం సింగల్ విండో చైర్మన్‌గా, మోత్కూరు  సింగల్ విండో చైర్మన్‌గా సుదీర్ఘకాలంపాటు పనిచేశాడు. రామకృష్ణారెడ్డి మలిదశ తెలంగాణ ఉద్యమం పట్ల ఆకర్షితుడై 2001లో తెలంగాణ రాష్ట్ర సమితి పార్టీలో చేరి 2001లో ఆర్గనైజింగ్ సెక్రటరీగా, ఉమ్మడి నల్గొండ జిల్లా ప్రధాన కార్యదర్శిగా పనిచేశాడు.

కంచర్ల రామకృష్ణారెడ్డి 2004లో జరిగిన ఆంధ్రప్రదేశ్ అసెంబ్లీ ఎన్నికల్లో రామన్నపేట నియోజకవర్గం నుండి టిఆర్ఎస్ పార్టీ టికెట్ ఆశించాడు, కానీ అప్పుడున్న పరిస్థితుల్లో కాంగ్రెస్ పార్టీతో పొత్తు కారణంగా తెరాసకు పోటీచేసే అవకాశం లేకపోవడంతో స్వతంత్ర అభ్యర్థిగా పోటీచేసి ఓడిపోయాడు. ఆయన తరువాత పార్టీ అభివృద్ధి కోసం పనిచేశాడు. 2017లో టిఆర్ఎస్ పార్టీ రాష్ట్ర రైతు విభాగం అధ్యక్షుడిగా నియమితుడయ్యాడు. కంచర్ల రామకృష్ణారెడ్డి 2018 జూన్ లో తెలంగాణ రాష్ట్ర ఆయిల్‌ ఫెడ్‌ కార్పొరేషన్ చైర్మన్‌గా నియమితుడై, అనంతరం 2020 - 21లలో చైర్మన్ పదవి కాలాన్ని రాష్ట్ర ప్రభుత్వం పొడగించడంతో రెండోసారి ఆయిల్‌ ఫెడ్‌ కార్పొరేషన్ చైర్మన్‌గా బాధ్యతలు నిర్వర్తించాడు.

కంచర్ల రామకృష్ణారెడ్డి ఆయిల్‌ ఫెడ్‌ కార్పొరేషన్ చైర్మన్‌గా పదవి కాలాన్ని రాష్ట్ర ప్రభుత్వం 2021 జులై 27న పొడగించడంతో మూడోసారి చైర్మన్‌గా నియమితుడయ్యాడు. 2022 జనవరి 26న  యాదాద్రి భువనగిరి జిల్లా టిఆర్ఎస్ పార్టీ అధ్యక్షుడిగా నియమితుడయ్యాడు.

## మూలాలు

వర్గం:1954 జననాలు
వర్గం:తెలంగాణ రాష్ట్ర సమితి రాజకీయ నాయకులు
వర్గం:యాదాద్రి భువనగిరి జిల్లా రాజకీయ నాయకులు
వర్గం:యాదాద్రి భువనగిరి జిల్లా వ్యక్తులు
అద్భుతం (2000 సినిమా)

**అద్భుతం** 2000లో విడుదలైన ఒక తెలుగు డబ్బింగ్ సినిమా.  దీనిని 1999లో విడుదలైన అమర్కళం అనే తమిళ సినిమా నుండి తెలుగులోనికి డబ్ చేశారు. ఇదే సినిమాను లీలామహల్ సెంటర్ పేరుతో 2004లో పునర్మించారు. 2001లో ఇదే సినిమా అసుర పేరుతో కన్నడ భాషలో రీమేక్ చేయబడింది.

## నటీనటులు
* అజిత్ కుమార్
* షాలిని 
* రఘువరన్
* నాజర్ 
* రాధిక
* అంబిక
* రమేష్
* రాంజీ
* పొన్నాంబళమ్‌
* ఛార్లీ
* దాము
* విను చక్రవర్తి

## సాంకేతికవర్గం
* దర్శకత్వం: శరణ్
* సంగీతం: రమణీ భరద్వాజ్

## పాటలు

## మూలాలు

వర్గం:డబ్బింగ్ సినిమాలు
వర్గం:తమిళ అనువాద సినిమాలు
వర్గం:రాధిక నటించిన సినిమాలు
వర్గం:నాజర్ నటించిన సినిమాలు
వర్గం:రఘువరన్ నటించిన సినిమాలు
వర్గం:2000 సినిమాలు
వర్గం:విను చక్రవర్తి నటించిన సినిమాలు
తమ్మడపల్లి (జహీరాబాద్)

**తమ్మడపల్లి**, తెలంగాణ రాష్ట్రం, సంగారెడ్డి జిల్లా, జహీరాబాద్ మండలంలోని గ్రామం.

## జిల్లాల పునర్వ్యవస్థీకరణలో
2016 అక్టోబరు 11న చేసిన తెలంగాణ జిల్లాల పునర్వ్యవస్థీకరణకు ముందు ఈ గ్రామం పాత మెదక్ జిల్లాలోని ఇదే మండలంలో ఉండేది.

## తాగు నీరు
ఈ గ్రామంలో కుళాయిల ద్వారా నీరు సరఫరా అవుతోంది. గ్రామంలో ఏడాది పొడుగునా చేతిపంపులు, బోరుబావుల ద్వారా ఏడాది పొడుగునా నీరు అందుతుంది.

## పారిశుధ్యం
గ్రామంలో మురుగునీటి పారుదల వ్యవస్థ లేదు. మురుగునీటిని శుద్ధి ప్లాంట్‌లోకి పంపిస్తున్నారు. గ్రామంలో సంపూర్ణ పారిశుధ్య పథకం అమలవుతోంది. సామాజిక మరుగుదొడ్డి సౌకర్యం లేదు. ఇంటింటికీ తిరిగి వ్యర్థాలను సేకరించే వ్యవస్థ లేదు. సామాజిక బయోగ్యాస్ ఉత్పాదక వ్యవస్థ లేదు. చెత్తను వీధుల పక్కనే పారబోస్తారు.

## విద్యుత్తు
గ్రామంలో గృహావసరాల నిమిత్తం విద్యుత్ సరఫరా వ్యవస్థ ఉంది. రోజుకు 24 గంటల పాటు వ్యవసాయానికి, 24 గంటల పాటు వాణిజ్య అవసరాల కోసం కూడా విద్యుత్ సరఫరా చేస్తున్నారు.

## ఉత్పత్తి
గ్రామంలో ఈ కింది వస్తువులు ఉత్పత్తి అవుతున్నాయి.

### ప్రధాన పంటలు
మొక్కజొన్న, చెరకు, కంది

## మూలాలు

## వెలుపలి లంకెలు
ప్యూ రీసెర్చి సెంటర్

**ప్యూ రీసెర్చ్ సెంటర్** అనేది వాషింగ్టన్, DC లో ఉన్న నిష్పక్షపాత అమెరికన్ థింక్ ట్యాంక్ (దానిని "ఫ్యాక్ట్ ట్యాంక్"గా పిలుచుకుంటారు)

ఇది యునైటెడ్ స్టేట్స్‌ను, ప్రపంచాన్నీ రూపు దిద్దే సామాజిక సమస్యలు, ప్రజాభిప్రాయం, జనాభా ధోరణులపై సమాచారం అందిస్తుంది.  ఇది ప్రజాభిప్రాయాన్ని సేకరిస్తుంది, జనాభా వివ్రాలను పరిశోధిస్తుంది, సెల్ ఫోన్, ల్యాండ్‌లైన్ నంబర్లపై ప్రజలకు యాదృచ్ఛికంగా కాల్ చేస్తుంది,  మీడియా కంటెంట్ విశ్లేషణ, ఇతర అనుభావిక సామాజిక శాస్త్ర పరిశోధనలను కూడా నిర్వహిస్తుంది.

ప్యూ రీసెర్చ్ సెంటర్ విధానపరమైన అభిప్రాయాలను పెట్టుకోదు. ఇది ప్యూ ఛారిటబుల్ ట్రస్ట్‌ల అనుబంధ సంస్థ .  

## చరిత్ర
1990లో, టైమ్స్ మిర్రర్ కంపెనీ టైమ్స్ మిర్రర్ సెంటర్ ఫర్ ది పీపుల్ & ప్రెస్‌ అనే ఒక పరిశోధన ప్రాజెక్టును స్థాపించింది. రాజకీయాలు, విధానాలకు సంబంధించిన సర్వేలను నిర్వహించే పనిలో ఉండేది. ఆండ్రూ కోహుట్ 1993లో దానికి డైరెక్టరయ్యాడు. 1996లో ది ప్యూ ఛారిటబుల్ ట్రస్ట్‌లు దానికి ప్రాథమిక స్పాన్సర్‌గా మారాయి. దీని పేరును ప్యూ రీసెర్చ్ సెంటర్ ఫర్ ది పీపుల్ & ప్రెస్‌గా మార్చారు. 

2004 లో ట్రస్టు, వాషింగ్టన్‌లో ప్యూ రీసెర్చ్ సెంటర్‌ను స్థాపించింది. 2013 లో కోహుట్ అధ్యక్షుడిగా వైదొలిగి, వ్యవస్థాపక డైరెక్టరయ్యాడు. అలాన్ ముర్రే కేంద్రానికి రెండవ అధ్యక్షుడయ్యాడు.  2014 అక్టోబరులో ప్యూ రీసెర్చ్ సెంటర్‌లో 14 ఏళ్ల అనుభవజ్ఞుడైన మైఖేల్ డిమోక్ అధ్యక్షుడిగా ఎంపికయ్యాడు. 

## నిధులు
ప్యూ రీసెర్చ్ సెంటర్ అనేది లాభాపేక్ష రహిత, పన్ను మినహాయింపు 501(సి)(3) సంస్థ. దానికి ప్రాథమిక నిధులు అందించే ది ప్యూ ఛారిటబుల్ ట్రస్ట్‌లకు ఇది అనుబంధ సంస్థ.   ప్రపంచంలోని మతాల జనాభాపై అది చేసే అధ్యయనాల కోసం, ప్యూ రీసెర్చ్ సెంటర్‌కు టెంపుల్‌టన్ ఫౌండేషన్ సంయుక్తంగా నిధులు సమకూరుస్తుంది.  

## పరిశోధనా రంగాలు
కుడి|thumb|350x350px| ప్రభుత్వంపై ప్రజల విశ్వాసం - సర్వే
కేంద్రం కింది అంశాలపై పరిశోధన చేస్తుంది:  

* అమెరికా రాజకీయాలు, విధానం
* జర్నలిజం, మీడియా
* ఇంటర్నెట్, సాంకేతికత
* సైన్స్, సమాజం
* జాతి, జాతి
* మతం, ప్రజా జీవితం
* గ్లోబల్ వైఖరులు, పోకడలు
* అమెరికా సామాజిక, జనాభా ధోరణులు

## నివేదికలు
ప్యూ రీసెర్చ్ సెంటర్‌లోని పరిశోధకులు ఏటా పబ్లిక్‌గా అందుబాటులో ఉన్న సమాచారాన్ని,  ప్రచురణలనూ జల్లెడ పడతారు.   ప్యూ రీసెర్చ్ సెంటర్ ప్యూ-టెంపుల్టన్ గ్లోబల్ రిలిజియస్ ఫ్యూచర్స్ ప్రాజెక్ట్‌లో భాగంగా మతంపై ప్రపంచంలో ఉన్న పరిమితులపై తన 10వ వార్షిక నివేదికను విడుదల చేసింది. దీనికి ది ప్యూ ఛారిటబుల్ ట్రస్ట్‌లు, జాన్ టెంపుల్టన్ ఫౌండేషన్ లు నిధులు సమకూర్చాయి. వార్షిక నివేదిక ప్రచురణకు 18 నెలల నుండి రెండు సంవత్సరాల ముందు జరిగిన సంఘటనలను పరిశీలించింది. మునుపటి నివేదికలు సంవత్సరానికి సంబంధించిన మార్పుపై దృష్టి కేంద్రీకరించినప్పటికీ, ఈ నివేదిక మాత్రం నిర్దిష్ట ప్రాంతాలలో, 198 దేశాలు, భూభాగాల్లోని పోకడలపై విస్తృత రూపాన్ని అందించింది. 2007 నుండి 2017 వరకు మతంపై ప్రభుత్వాల ఆంక్షలు, మతపరమైన సామాజిక శత్రుత్వాలు ఎలా మారాయి, ఎలా పెరిగాయి అనే విషయాన్ని నివేదికలో చూపింది. 52 ప్రభుత్వాలు మతంపై అధిక స్థాయి ఆంక్షలు విధించాయి, 2007లో ఇది 40 గా మాత్రమే ఉండేది. 2007లో 38 దేశాల్లో మతపరమైన సామాజిక ఘర్షణలు జరగ్గా, 2017 లో అది 56 కు చేరింది. నివేదిక ప్రకారం, మత స్వేచ్ఛను పరిమితం చేసే చట్టాలు విధానాలు మత సమూహాలకు ప్రభుత్వ అనుకూలత అనే రెండు రకాల ఆంక్షలు అత్యంత ప్రబలంగా ఉన్నాయి. ప్రపంచవ్యాప్తంగా మతపరమైన ఆంక్షలు పెరుగుతున్నాయని, అయితే అన్ని భౌగోళిక ప్రాంతాలు లేదా అన్ని రకాల ఆంక్షలు అంత సమానంగా లేవని పోకడలు సూచిస్తున్నాయి.  

## మూలాలు
హైదరాబాద్ రీజినల్ రింగు రోడ్డు

**హైదరాబాద్‌ రీజినల్‌ రింగ్‌ రోడ్డు** తెలంగాణలోని పలు జిల్లాలను కలుపుతూ 340 కిలోమీటర్ల మేర ఈ రింగు రోడ్డును నిర్మించనున్నారు. సంగారెడ్డి-నర్సాపూర్‌-తూప్రాన్‌-గజ్వేల్‌-యాదాద్రి-చౌటుప్పల్‌ వరకు 158 కిలోమీటర్ల మేర ఉత్తర భాగం, చౌటుప్పల్‌-చేవెళ్ల-శంకర్‌పల్లి-ఆమనగల్‌-సంగారెడ్డి వరకు దక్షిణ భాగంగా 182 కిలోమీటర్ల మేర నిర్మించేందుకు కేంద్రం ప్రభుత్వం అనుమతించింది.
హైదరాబాద్ మహానగరం చుట్టూ రీజినల్ రింగు రోడ్డు నిర్మాణానికి మొత్తం 17 వేల కోట్ల రూపాయలు.   చౌటుప్పల్ (జాతీయ రహదారి 65) , షాద్ నగర్ (జాతీయ రహదారి 44), సంగారెడ్డి (జాతీయ రహదారి 65) వరకు దక్షిణ భాగ రీజినల్ రింగు రోడ్డు నిర్మాణానికి 6 వేల 481 కోట్లు  (ఉత్తర భాగానికి పదివేల కోట్లకు పైగా + దక్షిణ భాగానికి 6,481 కోట్లు కలిపి) ఖర్చు అవుతాయని ప్రాథమిక అంఛనా. దాదాపు 17 వేల కోట్ల రూపాయల ఖర్చుతో ఆర్.ఆర్.ఆర్. ప్రాజెక్ట్ నిర్మాణం జరగనుంది.
## క్లవర్‌లీఫ్‌ ఇంటర్‌ఛేంజ్‌ స్ట్రక్టర్లు రానున్న ప్రాంతాలు
#హైదరాబాద్‌–ముంబై జాతీయ రహదారి: పెద్దాపూర్‌–గిర్మాపూర్‌ గ్రామాల మధ్య 
#సంగారెడ్డి–నాందేడ్‌ రహదారి: శివంపేట సమీపంలోని ఫసల్‌వాది సమీపంలో.. 
#హైదరాబాద్‌–మెదక్‌ రోడ్డు: రెడ్డిపల్లి–పెద్ద చింతకుంట మధ్య 
#హైదరాబాద్‌–నాగ్‌పూర్‌ రోడ్డు: తూప్రాన్‌ సమీపంలోని మాసాయిపేట వద్ద 
#హైదరాబాద్‌–కరీంనగర్‌ రాజీవ్‌ రహదారి: గౌరారం సమీపంలోని గుందాన్‌పల్లి వద్ద 
#హైదరాబాద్‌–వరంగల్‌ జాతీయ రహదారి: భువనగిరి–రాయ్‌గిరి మధ్య భువనగిరికి చేరువలో.. 
#జగదేవ్‌పూర్‌–చౌటుప్పల్‌ రోడ్డు: మందాపురం–పెనుమటివానిపురం మధ్య..
#హైదరాబాద్‌–విజయవాడ హైవే: చౌటుప్పల్‌ సమీపంలోని బాగరిగడ్డ వద్ద 
## మూలాలు

వర్గం:జాతీయ రహదారులు
వర్గం:తెలంగాణ రహదారులు
సయ్యద్ షెహజాదీ

**సయ్యద్ షెహజాదీ** తెలంగాణ రాష్ట్రానికి చెందిన రాజకీయ నాయకురాలు. ఆమె ప్రస్తుతం జాతీయ మైనార్టీ కమిషన్ సభ్యురాలిగా పని చేస్తుంది.
## జననం, విద్యాభాస్యం
సయ్యద్ షెహజాదీ తెలంగాణ రాష్ట్రం, ఆదిలాబాద్ జిల్లా, ఆదిలాబాద్ పట్టణంలో జన్మించింది. ఆమె ఉస్మానియా యూనివర్సిటీలో పొలిటికల్ సైన్స్ లో పీజీ పూర్తి చేసింది.

## రాజకీయ జీవితం
సయ్యద్ షెహజాదీ విద్యార్థి దశ నుండే విద్యార్థి ఉద్యమాల్లో బీజేపీ అనుబంధ సంస్థ ఏబీవీపీలో ఉంటూ చురుగ్గా పాల్గొనేంది. ఆమె ఆదిలాబాద్ ఏబీవీపీలో కీలకంగా పని చేసి, అదిలాబాద్ మహిళా కళాశాల ఏబీవీపీ అధ్యక్షురాలిగా, పట్టణ సంయుక్త కార్యదర్శిగా, జిల్లా ఏబీవీపీ మహిళా సెల్ కన్వీనర్‌గా, రెండుసార్లు రాష్ట్ర సంయుక్త కార్యదర్శిగా వివిధ హోదాల్లో పని చేసింది. 

షెహజాదీ ఉస్మానియా యూనివర్సిటీలో పీజీ పొలిటికల్ సైన్స్ కోర్స్ చేస్తూనే యూనివర్సిటీ మహిళా విభాగం అధ్యక్షురాలిగా పని చేసింది. ఆమె 2018లో జరిగిన అసెంబ్లీ ఎన్నికల్లో చాంద్రాయణగుట్ట నియోజకవర్గం నుండి  బీజేపీ తరపున పోటీ చేసి ఓడిపోయింది. సయ్యద్ షెహజాదీ 2021లో భారతీయ జనతా పార్టీ యువమోర్చా జాతీయ కార్యదర్శిగా నియమితురాలైంది. ఆమె 18 డిసెంబరు 2021న జాతీయ మైనార్టీ కమిషన్ సభ్యురాలిగా నియమితురాలైంది.

## మూలాలు

వర్గం:1992 జననాలు
వర్గం:భారతీయ జనతా పార్టీ రాజకీయ నాయకులు
2005 బేగంపేట ఆత్మాహుతి బాంబుదాడి

**2005 బేగంపేట ఆత్మాహుతి బాంబుదాడి**, అనేది 2005లో హైదరాబాదులో జరిగిన బాంబుదాడి. బేగంపేట ప్రాంతంలోని హైదరాబాద్ సిటీ పోలీస్ కి చెందిన కమిషనర్ టాస్క్ ఫోర్స్ కార్యాలయం సమీపంలో జరిగిన ఈ బాంబుదాడిలో ఇద్దరు వ్యక్తులు మరణించారు.

## దాడి వివరాలు
2005, అక్టోబరు 12న, దాదాపు రాత్రి గం. 7.30 ని.లకు టాస్క్ ఫోర్స్ కార్యాలయం వెలుపల ఒక వ్యక్తి పేలుడు పదార్ధాలను పేల్చడంతో ఆ వ్యక్తితోపాటు 45 ఏళ్ళ హోంగార్డు ఎ. సత్యనారాయణను మరణించారు. ఆత్మాహుతి బాంబర్ బంగ్లాదేశ్ దేశానికి చెందిన డాలిన్ అలియాస్ మొహతాసిమ్ బిల్లాల్. ఇతడు నిషేధిత ఇస్లామిక్ టెర్రర్ గ్రూప్ అయిన హర్కత్-ఉల్-జిహాద్ అల్-ఇస్లామీ (హుజీ) సంస్థకు చెందిన సభ్యుడు.

## దాడి జరిగిన విధానం
అడిషనల్ డిసిపి వెంకట్ రెడ్డిని కలిసేందుకు వచ్చానని చెప్సడంతో, టాస్క్ ఫోర్స్ కార్యాలయం వద్ద సెంట్రీగా ఉన్న వెంకట్రావు యువకుడిని డిసిపి రూం వైపు పంపించాడు. అక్కడ విధులు నిర్వహిస్తున్న హోంగార్డు సత్యనారాయణ ఆ యువకుడిని అడ్డుకొని, ఈరోజు సెలవుదినం కావున అందరూ బందోబస్తులో ఉంటారని చెప్పి, యువకుడి బ్యాగులో ఏముందని నిలదీశాడు. దాంతో కంగారుపడిన యువకుడు ఒక్కసారిగా వెనక్కి తిరిగి బయటకు వెళ్ళే ప్రయత్నం చేయడంతో భారీ విస్ఫోటనం జరిగి, టాస్క్ ఫోర్స్ కార్యాలయం సగం దగ్ధమైంది. బ్యాగుతో వచ్చిన యువకుడి శరీర భాగాలు చెల్లాచెదురుకాగా, హోంగార్డు సత్యనారాయణ కూడా మృతి చెందాడు. సెంట్రీ డ్యూటీలో ఉన్న వెంకట్రావు అపస్మారక స్థితిలోకి వెళ్ళాడు.

## ఇతర వివరాలు
బాంబు దాడిలో కీలక నిందితులైన గులాం యజ్దానీ 2006 మార్చి 8న, షాహెద్ బిలాల్ 2007 ఆగస్టు 30న మరణించారు. 2004లో గుజరాత్ పోలీసుల చేతిలో ముజాహిద్ సలీం (సిమీ సంస్థకు చెందిన మౌలానా అబ్దుల్ అలీమ్ ఇస్లామీ కుమారుడు) మరణించిన దానికి ప్రతీకారంగా ఈ బాంబుదాడి జరిగిందని తేలింది.
## ఇవీ కూడా చూడండి
* అసీమానంద్
* హైదరాబాదు బాంబు పేలుళ్ళు - 2007
* 2013 హైదరాబాద్ పేలుళ్లు
## మూలాలు

వర్గం:సంఘటనలు
వర్గం:2005
వర్గం:అక్టోబర్
వర్గం:2005 సంఘటనలు
కసిరెడ్డి మదన్ మోహన్ రెడ్డి

**కసిరెడ్డి మదన్‌మోహన్‌ రెడ్డి** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 1989లో రాజంపేట నియోజకవర్గం నుండి ఎమ్మెల్యేగా గెలిచాడు.
## జననం, విద్యాభాస్యం
కసిరెడ్డి మదన్‌మోహన్‌ రెడ్డి 1957లో ఆంధ్రప్రదేశ్ రాష్ట్రం, కడప జిల్లా, నందలూరు మండలం, పాతూరు గ్రామంలో జన్మించాడు.ఆయన గుల్బర్గా లో ఎం.బి.బి.ఎస్ పూర్తి చేశాడు.

## రాజకీయ జీవితం
కసిరెడ్డి మదన్ మోహన్ రెడ్డి కాంగ్రెస్ పార్టీ ద్వారా రాజకీయాల్లోకి వచ్చి 1985లో రాజంపేట నియోజకవర్గం నుండి కాంగ్రెస్ పార్టీ తరపున పోటీ చేసి తన సమీప ప్రత్యర్థి తెలుగుదేశం పార్టీ అభ్యర్థి బండారు రత్నసభాపతి చేతిలో ఓడిపోయాడు. ఆయన 1989లో కాంగ్రెస్ పార్టీ అభ్యర్థిగా పోటీ చేసి తెలుగుదేశం పార్టీ అభ్యర్థి కొండూరు ప్రభావతమ్మ పై 10510 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు.

కసిరెడ్డి మదన్ మోహన్ రెడ్డి 1994లో రాజంపేట నియోజకవర్గం నుండి కాంగ్రెస్ పార్టీ తరపున పోటీ చేసి తన సమీప ప్రత్యర్థి తెలుగుదేశం పార్టీ అభ్యర్థి పసుపులేటి బ్రహ్మయ్య చేతిలో 23353 ఓట్ల తేడాతో ఓడిపోయాడు. ఆయన 1999లో కాంగ్రెస్ పార్టీ టికెట్ దక్కకపోవడంతో స్వతంత్ర అభ్యర్థిగా పోటీ చేసి మూడో స్థానంలో నిలిచాడు. మదన్‌మోహన్‌ రెడ్డి అనంతరం తెలుగుదేశం పార్టీలో చేరి 2009లో తెలుగుదేశం పార్టీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ పార్టీ అభ్యర్థి ఆకేపాటి అమరనాథరెడ్డి చేతిలో ఓడిపోయాడు.

## మూలాలు

వర్గం:ఆంధ్రప్రదేశ్ శాసన సభ్యులు (1989)
వర్గం:కడప జిల్లా నుండి ఎన్నికైన శాసన సభ్యులు
వర్గం:కడప జిల్లా రాజకీయ నాయకులు
చౌటుప్పల్ రెవెన్యూ డివిజను

**చౌటుప్పల్ రెవెన్యూ డివిజను**, తెలంగాణ రాష్ట్రం, యాదాద్రి భువనగిరి జిల్లాలోని ఒక పరిపాలనా విభాగం. యాదాద్రి భువనగిరి జిల్లాలోవున్న రెండు రెవెన్యూ డివిజన్లలో ఇది ఒకటి. ఈ డివిజన్ పరిపాలనలో 5 మండలాలు ఉన్నాయి. ఈ డివిజన్ ప్రధాన కార్యాలయం చౌటుప్పల్ పట్టణంలో ఉంది. 2016, అక్టోబరు 11న రాష్ట్రంలోని జిల్లాల పునర్వ్యవస్థీకరణ భాగంగా ఈ రెవెన్యూ డివిజను ఏర్పాటయింది. ఈ రెవెన్యూ డివిజను భువనగిరి లోక్‌సభ నియోజకవర్గం, మునుగోడు శాసనసభ నియోజకవర్గాల పరిధిలో ఉంది.

## జిల్లా వివరాలు
జిల్లాలో మొత్తం 17 మండలాలు ఉండగా, అందులో 12 మండలాలు భువనగిరి రెవెన్యూ డివిజన్‌ పరిధిలో, 5 మండలాలు చౌటుప్పల్‌ రెవెన్యూ డివిజన్‌ పరిధిలో ఉన్నాయి. జిల్లా జనాభా 7,70,833 కాగా భౌగోళికంగా 3,795 చదరపు కిలోమీటర్ల విస్తీర్ణంలో 17 మండలాలు, 321 రెవెన్యూ గ్రామాలు, 421 గ్రామపంచాయతీలు, ఆరు మున్సిపాలిటీలు ఉన్నాయి.

## పరిపాలన
చౌటుప్పల్ డివిజను లోని మండలాలు:

## ఇవికూడా చూడండి
* తెలంగాణలోని రెవెన్యూ డివిజన్ల జాబితా
* తెలంగాణలోని మండలాల జాబితా

## మూలాలు

వర్గం:యాదాద్రి భువనగిరి జిల్లా
వర్గం:యాదాద్రి భువనగిరి జిల్లా రెవెన్యూ డివిజన్లు
వర్గం:2016లో ఏర్పడిన తెలంగాణ రెవెన్యూ డివిజన్లు
దీపక్ పూరి

దీపక్ పురి  మోసర్ బేర్ వ్యవస్థాపకుడు, ఛైర్మన్, మేనేజింగ్ డైరెక్టర్.  

పూరీ మొదట్లో 1962లో కోల్ కతాలో చమురు సంస్థ ఎస్.ఎస్.ఓ.లో జూనియర్ ఎగ్జిక్యూటివ్ గా పనిచేశాడు , తరువాత షాలిమార్ పెయింట్స్‌లో పనిచేశాడు. 1964లో పూరీ తన మొదటి కంపెనీ అయిన కలకత్తాలోని మెటల్ ఇండస్ట్రీస్ ను అల్యూమినియం వైర్లు, ఫర్నిచర్ లో ట్రేడింగ్ చేశాడు. రెండు సంవత్సరాల తరువాత, అతను రంగంలోకి కూడా అడుగుపెట్టాడు. కలకత్తాలో కార్మిక సమస్యల కారణంగా, అతను 1983 లో న్యూఢిల్లీకి వలస వెళ్ళాడు, అక్కడ అతను స్విట్జర్లాండ్ కు చెందిన మోసర్ బేర్ తో మోసర్ బేర్ ఇండియా జాయింట్ వెంచర్ ను ప్రారంభించాడు. 

## విద్య
పూరీ న్యూఢిల్లీలోని సెయింట్ స్టీఫెన్స్ కాలేజ్ అండ్ మోడరన్ స్కూల్, లండన్ లోని ఇంపీరియల్ కాలేజీ నుంచి విద్యను పూర్తి చేశాడు. అమిటీ విశ్వవిద్యాలయం  ఆయనకు డాక్టర్ ఆఫ్ ఫిలాసఫీ (డి.ఫిల్), హానోరిస్ కాసా డిగ్రీని కూడా ప్రదానం చేసింది.

## అవార్డులు

* పద్మశ్రీ పురస్కారం(2010) .
* 'ది ఎలక్ట్రానిక్స్ మ్యాన్ ఆఫ్ ది ఇయర్ 2002'(ఎల్ సినా).
* 'ది ఎంటర్ ప్రెన్యూర్ ఆఫ్ ది ఇయర్' అవార్డు.
* సిఎన్ బిసి-టివి18  'ఇన్నోవేటర్ ఆఫ్ ది ఇయర్'(2009).

## మూలాలు

వర్గం:జీవిస్తున్న ప్రజలు
వర్గం:పద్మశ్రీ పురస్కార గ్రహీతలు
గండ్ర జ్యోతి

**గండ్ర జ్యోతి** తెలంగాణ రాష్ట్రానికి చెందిన రాజకీయ నాయకురాలు. ఆమె 2019లో వరంగల్‌ గ్రామీణ జిల్లా పరిషత్ చైర్‌పర్సన్‌గా ఎన్నికైంది.
## రాజకీయ జీవితం
గండ్ర జ్యోతి  రాజకీయ నేపథ్యమున్న కుటుంబం నుండి రాజకీయాల్లోకి వచ్చింది. ఆమె భర్త గండ్ర వెంకట రమణారెడ్డి భూపాలపల్లి నియోజకవర్గం ఎమ్మెల్యేగా ఉన్నాడు. ఆమె 2004 నుంచి 2018 వరకు తన భర్తతో పాటు కాంగ్రెస్ పార్టీలో కొనసాగింది. జ్యోతి 2019లో కాంగ్రెస్ పార్టీని వీడి తెలంగాణ రాష్ట్ర సమితి పార్టీలో చేరింది. ఆమె2019లో జరిగిన జిల్లా పరిషత్ ఎన్నికల్లో శాయంపేట మండలం నుంచి జడ్పీటీసీగా పోటీ చేసి గెలిచి వరంగల్‌ గ్రామీణ జిల్లా పరిషత్ చైర్‌పర్సన్‌గా ఎన్నికైంది.

గండ్ర జ్యోతి 26 జనవరి 2022న జయశంకర్ భూపాలపల్లి జిల్లా టీఆర్ఎస్ పార్టీ అధ్యక్షురాలిగా నియమితురాలైంది.

## మూలాలు

వర్గం:జీవిస్తున్న ప్రజలు
వర్గం:1970 జననాలు
వర్గం:వరంగల్లు గ్రామీణ జిల్లా వ్యక్తులు
వర్గం:వరంగల్లు గ్రామీణ జిల్లా రాజకీయ నాయకులు
వర్గం:తెలంగాణ రాష్ట్ర సమితి రాజకీయ నాయకులు
గ్రేట్ వాల్ ఆఫ్ తెలంగాణ

**గ్రేట్‌ వాల్‌ ఆఫ్‌ తెలంగాణ**, తెలంగాణ రాష్ట్రంలోని నాగర్‌కర్నూల్ జిల్లా, అమ్రాబాద్ మండలం, అమ్రాబాద్ గ్రామ సమీపంలో 120 కిమీల పొడవున్న అతిపెద్ద గోడ. దట్టమైన నల్లమల అటవీ ప్రాంతంలో కాకతీయుల వైభవానికి నిలువెత్తు నిదర్శనంగా ఉన్న ఈ గోడ ఇటీవలే వెలుగులోకి వచ్చింది. అమ్రాబాద్‌ మండలంలోని మన్ననూర్‌ నుంచి ప్రారంభమై ఫరహాబాద్‌ మీదుగా కొల్లాపూర్‌, కల్వకుర్తి నియోజకవర్గాల వరకూ విస్తరించింది.

## చరిత్ర
ఎనిమిదో శతాబ్దంలో అమ్రాబాద్‌ ప్రాంత సామంత రాజు పట్టభద్రుడు అమ్రాబాద్ కోట నిర్మాణానికి పునాదివేశాడు. ఆ తరువాత 13వ శతాబ్దంలో కాకతీయుల ఆధీనంలోకి వచ్చిన ఈ కోటను, రాణి రుద్రమదేవి కొంత నిర్మాణం చేపట్టగా, తదనంతరం ప్రతాపరుద్రుడి పాలనాకాలంలో కోట నిర్మాణం పూర్తయింది. ఆ కోటకు రక్షణగా, అక్కడి భౌగోళిక పరిస్థితులకు అనుగుణంగా నల్లమలలోని కృష్ణానది తీరం మీదుగా 120 కిలోమీటర్ల పొడవున్న ఈ గోడను ప్రతాపరుద్రుడు నిర్మించాడు.

## ప్రస్తుత స్థితి
కాకతీయ సామ్రాజ్య పతనానంతరం శత్రురాజ్యాల దాడులనూ తట్టుకొని నిలబడిన ఈ గోడకు సంబంధించిన ఆనవాళ్ళు అక్కడక్కడ ఉన్నాయి. ప్రకృతి బీభత్సాలు, దొంగల దాడులు, గుప్తనిధుల కోసం తవ్వకాలవల్ల గోడ మొత్తం దెబ్బతిన్నది. ఐదారు కిలోమీటర్ల మేర కూలిపోయిన స్థితిలో ఉంది. మన్ననూరుకు సమీపంలో సుమారు కిలోమీటరు వరకూ కొండపైకి ఎక్కిన తర్వాత, చుట్టూరా సుమారు రెండు కిలోమీటర్ల మేర కోటగోడ కనిపిస్తుంది. మరోవైపు ఫరహాబాద్‌ అటవీ ప్రాంతంలోని వ్యూ పాయింట్‌కు ఇరువైపులా కోటగోడలు చెక్కుచెదరకుండా ఉన్నాయి.

## మూలాలు

వర్గం:నాగర్‌కర్నూల్ జిల్లా
వర్గం:తెలంగాణ చారిత్రిక ప్రదేశాలు
వర్గం:కాకతీయ సామ్రాజ్యం
శోభా హైమావతి

**శోభా హైమావతి** ఆంధ్రప్రదేశ్ రాష్ట్రానికి చెందిన రాజకీయ నాయకురాలు. ఆమె 1999లో శృంగవరపుకోట నియోజకవర్గం నుండి ఎమ్మెల్యేగా గెలిచింది.
## రాజకీయ జీవితం
శోభా హైమావతి తెలుగుదేశం పార్టీ ద్వారా రాజకీయాల్లోకి వచ్చి పార్టీలో వివిధ హోదాల్లో పని చేసింది. ఆమె 1999లో ఆంధ్రప్రదేశ్ అసెంబ్లీకి జరిగిన ఎన్నికల్లో శృంగవరపుకోట నియోజకవర్గం నుండి టీడీపీ తరపున పోటీ చేసి తన సమీప ప్రత్యర్థి కాంగ్రెస్ పార్టీ అభ్యర్థి గంగాధరస్వామి శెట్టి పై గెలిచి తొలిసారి ఎమ్మెల్యేగా అసెంబ్లీకి ఎన్నికైంది. ఆమె 2004లో అసెంబ్లీ ఎన్నికల్లో శృంగవరపుకోట నియోజకవర్గం నుండి టీడీపీ తరపున పోటీ చేసి తన సమీప ప్రత్యర్థి కాంగ్రెస్ పార్టీ అభ్యర్థి  కుంభ  రవిబాబు  చేతిలో ఓడిపోయింది.

శోభా హైమావతి 2011లో తెలుగుదేశం పార్టీ అనుబంధ మహిళా విభాగం తెలుగు మహిళ రాష్ట్ర అధ్యక్షరాలిగా నియమితురాలైంది. ఆమె 2021లో పార్టీలో తనకు జరిగిన వివిధ పరిణామాల కారణంగా జులై 2021లో టీడీపీ ప్రాధమిక సభ్యత్వానికి రాజీనామా చేసింది. ఆమె తాడేపల్లిలోని ముఖ్యమంత్రి క్యాంపు కార్యాలయంలో వైసీపీ అధ్యక్షుడు వై.ఎస్. జగన్మోహన్ రెడ్డి సమక్షంలో 27 జనవరి 2022న వైఎస్సార్ కాంగ్రెస్ పార్టీలో చేరింది.

## మూలాలు

వర్గం:విజయనగరం జిల్లా నుండి ఎన్నికైన శాసన సభ్యులు
వర్గం:విజయనగరం జిల్లా మహిళా రాజకీయ నాయకులు
వర్గం:ఆంధ్రప్రదేశ్ శాసన సభ్యులు (1999)
ఇగురం (కథా సంపుటి)

**ఇగురం (కథా సంపుటి)** పద్నాలుగు కథలతో ప్రచురితమైన పుస్తకం. ఈ పుస్తకంలోని ప్రతీ కథ తెలంగాణ ప్రాంత నెటివిటీని ప్రతిభింబిస్తూనే విశ్వజనీనమైన సామాన్య మధ్యతరగతి మనుషుల వ్యథల్ని ఆవిష్కరిస్తాయి. ఇగురం  కథా సంపుటిని గంగాడి సుధీర్ రచించాడు. 
## ఆవిష్కరణ
ఇగురం (కథా సంపుటి)  పుస్తకాన్ని 34వ హైదరాబాద్ జాతీయ పుస్తక ప్రదర్శనలో 26 డిసెంబర్ 2021న చిందు ఎల్లమ్మ వేదికపై నందిని సిధారెడ్డి అధ్యక్షతన జరిగిన కార్యక్రమంలో సీనియర్ జర్నలిస్ట్ కె. రామచంద్ర మూర్తి ఈ పుస్తకాన్ని ఆవిష్కరించాడు. ఈ పుస్కవిష్కరణ కార్యక్రమంలో తెలంగాణ సాహిత్య అకాడమీ చైర్మన్‌ జూలూరు గౌరీశంకర్, టి.సాట్ సి.ఈ.ఓ శైలేష్ రెడ్డి, కవి సిద్ధార్థ, బీసీ కమిసన్ సభ్యుడు సిహెచ్ ఉపేంద్ర, టీడీఎఫ్ అధ్యక్షురాలు కవిత చల్ల పాల్గొన్నారు.

## అభినందనలు
ఇగురం (కథా సంపుటి) పుస్తక రచయిత గంగాడి సుధీర్ రెడ్డి ప్రగతి భవన్‌లో రాష్ట్ర ముఖ్యమంత్రి కల్వకుంట్ల చంద్రశేఖర్ రావును 27 జనవరి 2022న మర్యాద పూర్వకంగా కలిసాడు. ఈ సందర్బంగా కేసీఆర్ పుస్తక రచయిత గంగాడి సుధీర్ రెడ్డిని అభినందించాడు.ఈ పుస్తక రచయితను మంత్రి కేటీఆర్, సబితా ఇంద్రారెడ్డి అభినందించారు.
## చిత్రమాలిక

File:Igguram Book Release 1.jpg|thumb|ఇగురం పుస్తకావిష్కరణ
File:Igguram Book Release.jpg|thumb|ఇగురం పుస్తకావిష్కరణ 
File:Nandini Sidhareddy at Sailesh Reddy at Igguram Book Release.jpg|thumb|ఇగురం పుస్తకావిష్కరణ సభలో నందిని  సిధారెడ్డి 
 File:Sailesh Reddy at Igguram Book Release.jpg|thumb|ఇగురం పుస్తకావిష్కరణ సభలో శైలేష్ రెడ్డి

 
## మూలాలు

వర్గం:కథా సంకలనాలు
వర్గం:తెలంగాణ
వర్గం:2021 పుస్తకాలు
మేడ్చల్ మ‌ల్కాజ్‌గిరి జిల్లా ప్రజా పరిషత్

**మేడ్చ‌ల్ మ‌ల్కాజ్‌గిరి జిల్లా ప్రజా పరిషత్‌** 2016 అక్టోబరు 11న నూతన జిల్లాల పునర్య్వస్థీకరణలో భాగంగా నూతనంగా ఏర్పడింది.  మేడ్చల్‌ మ‌ల్కాజ్‌గిరి జిల్లాలో 42 ఎంపీటీసీ, నాలుగు ఎంపీపీ, నాలుగు జెడ్పీటీసీ స్థానాలతో 2019లో తొలిసారి జిల్లా ప్రజా పరిషత్‌ ఎన్నికలు జరిగాయి.

మేడ్చల్‌  మ‌ల్కాజ్‌గిరి జిల్లా ప్రజాపరిషత్‌ (జెడ్పీ) నాలుగు మండలాలకు మాత్రమే పరిమితమైంది. మేడ్చల్‌ అసెంబ్లీ నియోజకవర్గాన్ని మినహాయిస్తే మిగతా నాలుగు అసెంబ్లీ నియోజకవర్గాలు జీహెచ్‌ఎంసీ పరిధితో పాటు మున్సిపాలిటీలు కొనసాగుతున్నాయి. దీంతో మేడ్చల్‌ నియోజకవర్గంలోని నాలుగు మండలాలు, 61 గ్రామ పంచాయతీలు, 42 ఎంపీటీసీ స్థానాలతో మేడ్చల్‌–మల్కాజిగిరి జిల్లా ప్రజాపరిషత్‌ (జెడ్పీ)ని ప్రభుత్వం ఏర్పాటు చేసింది. మేడ్చల్‌ జెడ్పీ చైర్మన్‌ స్థానాన్ని జనరల్‌ కేటగిరికి రిజర్‌ చేశారు.  
## ప్రజాప్రతినిధులు
*మలిపెద్ది శరత్‌చంద్రా రెడ్డి - మేడ్చల్‌-మల్కాజ్‌గిరి జిల్లా పరిషత్‌ చైర్మన్‌ 
*సింగిరెడ్డి హరివర్దన్‌రెడ్డి - జడ్పీ కాంగ్రెస్‌ ఫ్లోర్‌ లీడర్‌ 
## జెడ్పీటీసీ స్థానాలు
*శామీర్‌పేట్‌ (ఎస్సీ మహిళ)
*కీసర (బీసీ జనరల్‌)
*ఘట్‌కేసర్‌ (అన్‌ రిజర్వుడ్‌)
*మేడ్చల్‌ (జనరల్‌ మహిళ)
## ఎంపీపీ స్థానాలు
*శామీర్‌పేట్‌ (ఎస్సీ జనరల్‌)
*కీసర (బీసీ జనరల్)
*ఘట్‌కేసర్‌ (ఆన్‌ రిజర్వుడ్‌)
*మేడ్చల్‌ (జనరల్‌ మహిళ)
## ఎంపీటీసీ స్థానాలు
*శామీర్‌పేట్‌ - 15 స్థానాలు 
*కీసర - 8 స్థానాలు
*ఘట్‌కేసర్‌ -  9 స్థానాలు
*మేడ్చల్‌ - 10 స్థానాలు
## మూలాలు

వర్గం:మేడ్చల్ జిల్లా
వర్గం:తెలంగాణ జిల్లాలు
చంపత్ రాయ్

thumb|చంపత్ రాయ్
**చంపత్ రాయ్** విశ్వ హిందూ పరిషత్ నాయకుడు, ఉపాధ్యక్షుడు. ప్రస్తుతం శ్రీ రామ జన్మభూమి తీర్థ క్షేత్ర ట్రస్ట్ కు ప్రధాన కార్యదర్శిగా పనిచేస్తున్నాడు. 
## బాల్యం
చంపత్ రాయ్ ఉత్తరప్రదేశ్‌లోని బిజ్నోర్ జిల్లా నగినా పట్టణంలోని సరైమెర్ ప్రాంతం నివాసి. అతను 1946 నవంబర్ 18న రామేశ్వర్ ప్రసాద్ బన్సాల్, సావిత్రి దేవి కుటుంబంలో జన్మించాడు.
## సంఘ పరిచయం
తన తండ్రి రామేశ్వర్ ప్రసాద్ తన జీవితపు తొలినాళ్ల నుంచి రాష్ట్రీయ స్వయంసేవక్ సంఘ్ (RSS) సభ్యుడు. కొంతకాలం తర్వాత చంపత్ రాయ్ కూడా సంఘ్‌చే ప్రభావితమై సంఘ్‌లో పూర్తికాల సభ్యుడిగా మారాడు.
## ఉద్యోగ జీవితం
ధాంపూర్‌లోని ఆర్‌ఎస్‌ఎమ్ డిగ్రీ కళాశాలలో కెమిస్ట్రీ ప్రొఫెసర్‌గా పనిచేశాడు. జూన్ 25, 1975న దేశంలో ఎమర్జెన్సీ విధించినప్పుడు, చంపత్ రాయ్ ధాంపూర్‌లోని ఆర్‌ఎస్‌ఎం కాలేజీలో ప్రతినిధిగా ఉండేవాడని చెబుతారు.
## మూలాలు

వర్గం:సంఘ్ పరివార్
వర్గం:ఉత్తర ప్రదేశ్